<?xml version="1.0" encoding="utf-8"?><!DOCTYPE html PUBLIC "-//W3C//DTD XHTML 1.1//EN" "http://www.w3.org/TR/xhtml11/DTD/xhtml11.dtd">

<html lang="zh-Hant" xml:lang="zh-Hant" xmlns="http://www.w3.org/1999/xhtml"><head><link href="../Styles/page_styles.css" rel="stylesheet" type="text/css"/><link href="../Styles/stylesheet.css" rel="stylesheet" type="text/css"/><title>資治通鑑-卷第二百六十・唐紀七十六・昭宗聖穆景文孝皇帝上之下</title><meta content="width=device-width initial-scale=1" name="viewport"/><script src="../Styles/main.js" type="text/javascript"></script></head><body><div id="text">
<h1><span class="section" id="title-1"><span data-head-description="" data-head-level="h2" data-head-title="唐紀七十六">唐紀七十六</span></span></h1>
<p id="p0"><a class="gg-link" href="#p0" onclick="return changeColor(this);"></a><span class="jiazhu">起旃蒙單閼<span class="biaozhusup" data-rel="">（乙卯）</span>，盡柔兆執徐<span class="biaozhusup" data-rel="">（丙辰）</span>，凡二年。</span></p>
<hr/>
<h5><span class="section" id="title-2"><span data-head-description="" data-head-level="h3" data-head-title="昭宗聖穆景文孝皇帝上之下">昭宗聖穆景文孝皇帝上之下</span></span></h5>
<div class="yt" id="y895"><p class="strong" id="p1"><a class="gg-link" href="#p1" onclick="return changeColor(this);"></a><span class="section" id="title-3"><span data-head-description="昭宗聖穆景文孝皇帝上之下" data-head-level="h4" data-head-title="乾寧二年">乾寧二年</span></span><span class="biaozhusup" data-rel="">（乙卯、八九五年）</span></p></div>
<p class="em2 strong" id="p2"><a class="gg-link" href="#p2" onclick="return changeColor(this);"></a><span class="yinwen">1</span>春，正月，辛酉，幽州軍民數萬以麾蓋歌鼓迎李克用入府舍；克用命李存審、劉仁恭將兵略定巡屬。<span class="jiazhu">幽、涿、瀛、莫、嬀、檀、薊、順、營、平、新、武等州，皆盧龍巡屬也。</span></p>
<p class="em2 strong" id="p3"><a class="gg-link" href="#p3" onclick="return changeColor(this);"></a><span class="yinwen">2</span>癸未，<span class="jiaozhusup">〔嚴：「未」改「亥」。〕</span>朱全忠遣其將朱友恭圍兗州，<span class="jiazhu">朱瑾據兗州，屢爲汴人所敗，兵力俱困，至是受圍。</span>朱瑄自鄆以兵糧救之，友恭設伏，敗之於高梧，<span class="jiazhu">敗，補邁翻。高梧，卽春秋魯國之高魚。杜預<span class="shu-ming">註</span>曰：高魚在東郡廩丘縣東南。<span class="shu-ming">續漢志</span>：廩丘有鄆城、高魚城。</span>盡奪其餉，擒河東將安福順、安福慶。<span class="jiazhu">去年河東遣安福順等救兗、鄆，事見上卷。</span></p>
<p class="em2 strong" id="p4"><a class="gg-link" href="#p4" onclick="return changeColor(this);"></a><span class="yinwen">3</span>己巳，以給事中陸希聲爲戶部侍郎、同平章事。希聲，元方五世孫也。<span class="jiazhu">陸元方見二百五卷武后長壽二年。</span></p>
<p class="em2 strong" id="p5"><a class="gg-link" href="#p5" onclick="return changeColor(this);"></a><span class="yinwen">4</span>壬申，護國節度使王重盈薨，軍中請以重榮子行軍司馬珂知留後事。珂，重盈兄重簡之子也，重榮養以爲子。<span class="jiazhu">爲王珙、王珂爭河中張本。重，直龍翻。珂，丘何翻。</span></p>
<p class="em2 strong" id="p6"><a class="gg-link" href="#p6" onclick="return changeColor(this);"></a><span class="yinwen">5</span>楊行密表朱全忠罪惡，請會易定、兗鄆、河東兵討之。</p>
<p class="em2 strong" id="p7"><a class="gg-link" href="#p7" onclick="return changeColor(this);"></a><span class="yinwen">6</span>董昌將稱帝，集將佐議之。節度副使黃碣曰：<span class="jiazhu">碣，其謁翻。</span><span class="yinhao">「今唐室雖微，天人未厭。齊桓、晉文皆翼戴周室以成霸業。大王興於畎畝，<span class="jiazhu">昌爵隴西郡王，故稱之。畎，古泫翻。</span>受朝廷厚恩，位至將相，富貴極矣，柰何一旦忽爲族滅之計乎！碣寧死爲忠臣，不生爲叛逆！」</span>昌怒，以爲惑衆，斬之，投其首於廁中，罵之曰：<span class="yinhao">「奴賊負我！好聖明時三公不能待，而先求死也！」</span>幷殺其家八十口，同坎瘞之。<span class="jiazhu">瘞，於計翻。</span>又問會稽令吳鐐，<span class="jiazhu">會，古外翻。鐐，力彫翻，又力弔翻。</span>對曰：<span class="yinhao">「大王不爲眞諸侯以傳子孫，乃欲假天子以取滅亡邪！」</span><span class="jiazhu"><span class="yinhao">「乃欲」</span>之下有<span class="yinhao">「爲」</span>字，文意方足。</span>昌亦族誅之。又謂山陰令張遜曰：<span class="yinhao">「汝有能政，吾深知之，俟吾爲帝，命汝知御史臺。」</span>遜曰：<span class="yinhao">「大王起石鏡鎭，<span class="jiazhu">見二百五十三卷僖宗乾符五年。</span>建節浙東，榮貴近二十年，<span class="jiazhu">近，其靳翻。</span>何苦效李錡、劉闢之所爲乎！<span class="jiazhu">李錡、劉闢以反誅，事皆見<span class="shu-ming">憲宗紀</span>。</span>浙東僻處海隅，<span class="jiazhu">處，昌呂翻。</span>巡屬雖有六州，大王若稱帝，彼必不從，<span class="jiazhu">台、明、溫、處、婺、衢，浙東巡屬也；時豪傑並起，各自爲刺史，昌羈縻而已。</span>徒守空<span class="jiaozhusup">〔章：十二行本「空」作「孤」；乙十一行本同；張校同，云無註本作「空」。〕</span>城，爲天下笑耳！」</span>昌又殺之，謂人曰：<span class="yinhao">「無此三人者，則人莫我違矣！」</span></p>
<p class="em2 strong" id="p8"><a class="gg-link" href="#p8" onclick="return changeColor(this);"></a>二月，辛卯，昌被袞冕登子城門樓，卽皇帝位。<span class="jiazhu">被，皮義翻。<span class="shu-ming">考異</span>曰：<span class="shu-ming">吳越備史</span>云，<span class="yinhao">「癸卯，昌僭號」</span>。按<span class="shu-ming">會稽錄</span>，<span class="yinhao">「昌自云應兔子之讖，欲以二月二日僭號，取卯月卯日也」</span>，而<span class="shu-ming">實錄</span>、<span class="shu-ming">長曆</span>皆云<span class="yinhao">「二月己丑朔」</span>，非當時曆誤，卽今日曆誤。要之昌必以二月辛卯日僭號。</span>悉陳瑞物於庭以示衆。先是，咸通末，<span class="jiazhu">先，悉薦翻。</span>吳、越間訛言山中有大鳥，四目三足，聲云<span class="yinhao">「羅平天册」</span>，見者有殃，民間多畫像以祀之，及昌僭號，曰：<span class="yinhao">「此吾鸑鷟也。」</span><span class="jiazhu">鸑，五角翻。鷟，士角翻。鸑鷟，鳳屬。</span>乃自稱大越羅平國，改元順天，<span class="jiazhu"><span class="shu-ming">考異</span>曰：<span class="shu-ming">吳越備史</span>曰，<span class="yinhao">「癸卯，昌僭稱皇帝，建元順天，國號羅平。」</span>年號或云天册，或云大聖，皆非也。羅隱撰<span class="shu-ming">吳越行營露布</span>曰：<span class="yinhao">「羅平者，啓國之名；順天者，建元之始。」</span>又曰：<span class="yinhao">「將軍門稱天册之樓，以會府爲宣室之地。明告我其所稱，曰『權卽羅平國位』。昌狀印文曰『順天治國之印』。」</span><span class="shu-ming">十國紀年</span>亦云<span class="yinhao">「年號順天」</span>。<span class="shu-ming">會稽錄</span>云天册，蓋誤。今從<span class="shu-ming">備史</span>。</span>署城樓曰天册之樓，令羣下謂己曰<span class="yinhao">「聖人」</span>。以前杭州刺史李邈、前婺州刺史蔣瓌、兩浙鹽鐵副使杜郢、前屯田郎中李瑜爲相。又以吳瑤等皆爲翰林學士，李暢之等皆爲大將軍。</p>
<p class="em2 strong" id="p9"><a class="gg-link" href="#p9" onclick="return changeColor(this);"></a>昌移書錢鏐，告以權卽羅平國位，以鏐爲兩浙都指揮使。鏐遺昌書曰：<span class="jiazhu">遺，唯季翻。</span><span class="yinhao">「與其閉門作天子，與九族、百姓俱陷塗炭，豈若開門作節度使，終身富貴邪！及今悛悔，<span class="jiazhu">悛，且緣翻，改也。</span>尙可及也！」</span>昌不聽，鏐乃將兵三萬詣越州城下，至迎恩門<span class="jiazhu">迎恩門，越州城西門。</span>見昌，再拜言曰：<span class="yinhao">「大王位兼將相，柰何捨安就危！鏐將兵此來，以俟大王改過耳。<span class="jiaozhusup">〔章：十二行本「耳」下有「若天子命將出師」七字；乙十一行本同；退齋校同；張校同，云無註本亦無。〕</span>縱大王不自惜，鄕里士民何罪，隨大王族滅乎！」</span>昌懼，致犒軍錢二百萬，執首謀者吳瑤及巫覡數人送於鏐，<span class="jiazhu">犒，苦到翻。覡，刑秋翻。</span>且請待罪天子。鏐引兵還，以狀聞。<span class="jiazhu">聞於朝也。</span></p>
<p class="em2 strong" id="p10"><a class="gg-link" href="#p10" onclick="return changeColor(this);"></a><span class="yinwen">7</span>王重盈之子保義節度使珙、<span class="jiazhu">王重盈先鎭陝虢；王重榮爲其下所殺，重盈代鎭河中，以其子珙繼鎭陝虢。陝虢號保義軍。珙，居勇翻。</span>晉<span class="jiaozhusup">〔嚴：「晉」改「絳」。〕</span>州刺史瑤舉兵擊王珂，表言珂非王氏子。與朱全忠書，言<span class="yinhao">「珂本吾家蒼頭，不應爲嗣。」</span>珂上表自陳，<span class="jiazhu">珂，丘何翻。上，時掌翻。</span>且求援於李克用。上遣中使諭解之。</p>
<p class="em2 strong" id="p11"><a class="gg-link" href="#p11" onclick="return changeColor(this);"></a><span class="yinwen">8</span>上重李谿文學，乙未，復以谿爲戶部侍郎、同平章事。<span class="jiazhu">去年命李谿爲相，劉崇魯沮之而止，事見上卷。</span></p>
<p class="em2 strong" id="p12"><a class="gg-link" href="#p12" onclick="return changeColor(this);"></a><span class="yinwen">9</span>朱<span class="jiaozhusup">〔章：十二行本「朱」上有「己酉」二字；乙十一行本同；孔本同；張校同；退齋校同。〕</span>全忠軍于單父，<span class="jiazhu">單父縣，時帶單州。單，音善。父，音甫。</span>爲朱友恭聲援。<span class="jiazhu">朱友恭時圍朱瑾於兗州。</span></p>
<p class="em2 strong" id="p13"><a class="gg-link" href="#p13" onclick="return changeColor(this);"></a><span class="yinwen">10</span>李克用表劉仁恭爲盧龍留後，留兵戍之；壬子，還晉陽。</p>
<p class="em2 strong" id="p14"><a class="gg-link" href="#p14" onclick="return changeColor(this);"></a>嬀州人高思繼兄弟，有武幹，爲燕人所服，克用皆以爲都將，分掌幽州兵；部下士卒，皆山北之豪也，<span class="jiazhu">嬀、檀諸州皆在幽州山北，亦謂之山後。</span>仁恭憚之。久之，河東兵戍幽州者暴橫，<span class="jiazhu">橫，戶孟翻。</span>思繼兄弟以法裁之，所誅殺甚多。克用怒，以讓仁恭，仁恭訴稱高氏兄弟所爲，克用俱殺之。仁恭欲收燕人心，復引其諸子置帳下，厚撫之。<span class="jiazhu">爲仁恭叛克用張本。復，扶又翻；下同。</span></p>
<p class="em2 strong" id="p15"><a class="gg-link" href="#p15" onclick="return changeColor(this);"></a><span class="yinwen">11</span>崔昭緯與李茂貞、王行瑜深相結，得天子過失，朝廷機事，悉以告之。邠寧節度副使崔鋋，昭緯之族也，<span class="jiazhu">鋋，音蟬。</span>李谿再入相，昭緯使鋋告行瑜曰：<span class="yinhao">「曏者尙書令之命已行矣，而韋昭度沮之，<span class="jiazhu">事見上卷景福二年。</span>今又引李谿爲同列，相與熒惑聖聽，恐復有杜太尉之事。」</span><span class="jiazhu">杜讓能事，亦見上卷景福二年。</span>行瑜乃與茂貞表稱谿姦邪，昭度無相業，宜罷居散秩。<span class="jiazhu">散，悉亶翻。</span>上報曰：<span class="yinhao">「軍旅之事，朕則與藩鎭圖之；至於命相，當出朕懷。」</span>行瑜等論列不已，三月，谿復罷爲太子少師。<span class="jiazhu">復，扶又翻。</span></p>
<p class="em2 strong" id="p16"><a class="gg-link" href="#p16" onclick="return changeColor(this);"></a><span class="yinwen">12</span>王珙、王瑤請朝廷命河中帥，<span class="jiazhu">帥，所類翻；下同。</span>詔以中書侍郎、同平章事崔胤同平章事，充護國節度使；以戶部侍郎、判戶部王摶爲中書侍郎、同平章事。</p>
<p class="em2 strong" id="p17"><a class="gg-link" href="#p17" onclick="return changeColor(this);"></a><span class="yinwen">13</span>王珂，李克用之壻也。克用表重榮有功於國，<span class="jiazhu">言破黃巢、黜襄王，王重榮皆有功也。</span>請賜其子珂節鉞。王珙厚結王行瑜、李茂貞、韓建三帥，更上表稱珂非王氏子，<span class="jiazhu">更，工衡翻，迭也。</span>請以珂爲陝州、珙爲河中。上諭以先已允克用之奏，不許。<span class="jiazhu">允，從也。爲三帥稱兵入京城，克用誅王瑤討三帥張本。陝，失冉翻。</span></p>
<p class="em2 strong" id="p18"><a class="gg-link" href="#p18" onclick="return changeColor(this);"></a><span class="yinwen">14</span>加王鎔兼侍中。</p>
<p class="em2 strong" id="p19"><a class="gg-link" href="#p19" onclick="return changeColor(this);"></a><span class="yinwen">15</span>楊行密浮淮至泗州，防禦使臺濛盛飾供帳，<span class="jiazhu"><span class="shu-ming">姓苑</span>：臺姓，臺駘之後，後漢有高士臺佟，晉有術士臺彥，前趙有特進臺彥皋。供，居用翻。</span>行密不悅。旣行，濛於臥內得補綻衣，馳使歸之。<span class="jiazhu"><span class="yinhao">「綻」</span>，當作<span class="yinhao">「䘺」</span>，丈莧翻。綻，亦補也。使，疏吏翻。</span>行密笑曰：<span class="yinhao">「吾少貧賤，不敢忘本。」</span><span class="jiazhu">少，詩照翻。</span>濛甚慚。</p>
<p class="em2 strong" id="p20"><a class="gg-link" href="#p20" onclick="return changeColor(this);"></a>行密攻濠州，拔之，執刺史張璲。<span class="jiazhu">璲附朱全忠見上卷景福元年。</span></p>
<p class="em2 strong" id="p21"><a class="gg-link" href="#p21" onclick="return changeColor(this);"></a>行密軍士掠得徐州人李氏之子，生八年矣，行密養以爲子，<span class="jiazhu"><span class="shu-ming">南唐世家</span>曰：李昪，徐州人，李榮之子。榮遇亂不知所終。昪少孤，流寓濠、泗間，楊行密攻濠州得之，養爲子。</span>行密長子渥憎之；行密謂其將徐溫曰：<span class="yinhao">「此兒質狀性識，頗異於人，吾度渥必不能容，<span class="jiazhu">度，徒洛翻。</span>今賜汝爲子。」</span>溫名之曰知誥。知誥事溫，勤孝過於諸子。嘗得罪於溫，溫笞而逐之；及歸，知誥迎拜於門。溫問：<span class="yinhao">「何故猶在此？」</span>知誥泣對曰：<span class="yinhao">「人子捨父母將何之！父怒而歸母，人情之常也。」</span>溫以是益愛之，使掌家事，家人無違言。及長，喜書善射，<span class="jiazhu">長，知兩翻。喜，許旣翻。</span>識度英偉。行密常謂溫曰：<span class="yinhao">「知誥俊傑，諸將子皆不及也。」</span><span class="jiazhu">徐知誥事始此，後復姓李，名昪。</span></p>
<p class="em2 strong" id="p22"><a class="gg-link" href="#p22" onclick="return changeColor(this);"></a>丁亥，行密圍壽州。</p>
<p class="em2 strong" id="p23"><a class="gg-link" href="#p23" onclick="return changeColor(this);"></a><span class="yinwen">16</span>上以郊畿多盜，至有踰垣入宮或侵犯陵寢者，欲令宗室諸王將兵巡警，又欲使之四方撫慰藩鎭。南北司用事之臣恐其不利於己，交章論諫。上不得已，夏，四月，下詔悉罷之。</p>
<p class="em2 strong" id="p24"><a class="gg-link" href="#p24" onclick="return changeColor(this);"></a><span class="yinwen">17</span>朝廷以董昌有貢輸之勤，<span class="jiazhu">輸，舂遇翻。</span>今日所爲，類得心疾，詔釋其罪，縱歸田里。</p>
<p class="em2 strong" id="p25"><a class="gg-link" href="#p25" onclick="return changeColor(this);"></a><span class="yinwen">18</span>戶部侍郎、同平章事陸希聲罷爲太子少師。</p>
<p class="em2 strong" id="p26"><a class="gg-link" href="#p26" onclick="return changeColor(this);"></a><span class="yinwen">19</span>楊行密圍壽州，不克，將還；庚寅，其將朱延壽請試往更攻，一鼓拔之，<span class="jiazhu">以行密將還而懈於守備，故一鼓而拔。</span>執刺史江從勗。<span class="jiazhu">高彥溫舉壽州附朱全忠，全忠以江從勗爲刺史，楊行密執之，遂有濠、壽二州。</span>行密以延壽權知壽州團練使。</p>
<p class="em2 strong" id="p27"><a class="gg-link" href="#p27" onclick="return changeColor(this);"></a>未幾，<span class="jiazhu">幾，居豈翻。</span>汴兵數萬攻壽州，州中兵少，吏民忷懼。<span class="jiazhu">忷，許勇翻。</span>延壽制，軍中每旗二十五騎。命黑雲隊長李厚將十旗擊汴兵，不勝；延壽將斬之，<span class="jiazhu">長，知兩翻。</span>厚稱衆寡不敵，願益兵更往，不勝則死。都押牙汝陽柴再用亦爲之請，<span class="jiazhu">路振<span class="shu-ming">九國志</span>：柴再用始名存，事孫儒，與一小校結死友。有告小校反，儒斬之。執存至，詰何故反，不對。又問，對曰：<span class="yinhao">「與彼結死友，彼反則某反，公誅之，復何問焉！」</span>儒奇之曰：<span class="yinhao">「汝果不反，吾再用汝。」</span>因改名。爲，于僞翻。</span>乃益以五旗。厚殊死戰，再用助之，延壽悉衆乘之，汴兵敗走。厚，蔡州人也。<span class="jiazhu">李厚者，孫儒之遺兵。</span></p>
<p class="em2 strong" id="p28"><a class="gg-link" href="#p28" onclick="return changeColor(this);"></a>行密又遣兵襲漣水，拔之。<span class="jiazhu">史言楊行密壤地浸廣。泗州漣水縣，杜佑曰：漢仇猶縣。宋白曰：按厹猶城，今宿豫縣也，魏曰海安縣，晉爲宿豫之境，宋置東海郡，後魏改海安郡，隋廢郡，置漣水縣。</span></p>
<p class="em2 strong" id="p29"><a class="gg-link" href="#p29" onclick="return changeColor(this);"></a><span class="yinwen">20</span>錢鏐表董昌僭逆，不可赦，請以本道兵討之。<span class="jiazhu">錢鏐本有幷董昌之心，因其僭號，仗大順而請討之。</span></p>
<p class="em2 strong" id="p30"><a class="gg-link" href="#p30" onclick="return changeColor(this);"></a><span class="yinwen">21</span>太傅、門下侍郎、同平章事韋昭度以太保致仕。</p>
<p class="em2 strong" id="p31"><a class="gg-link" href="#p31" onclick="return changeColor(this);"></a><span class="yinwen">22</span>戊戌，以劉建鋒爲武安節度使。建鋒以馬殷爲內外馬步軍都指揮使。<span class="jiazhu">爲馬殷代建鋒張本。</span></p>
<p class="em2 strong" id="p32"><a class="gg-link" href="#p32" onclick="return changeColor(this);"></a><span class="yinwen">23</span>楊行密遣使詣錢鏐，言董昌已改過，宜釋之；<span class="jiazhu">楊行密欲存董昌以制錢鏐之後，使不得與己爭衡耳。</span>亦遣詣昌，使趣朝貢。<span class="jiazhu">趣，讀曰促。朝，直遙翻；下同。</span></p>
<p class="em2 strong" id="p33"><a class="gg-link" href="#p33" onclick="return changeColor(this);"></a><span class="yinwen">24</span>河東遣其將史儼、李承嗣以萬騎馳入于鄆，<span class="jiazhu">李克用遣史儼等再往救兗、鄆，則不得還矣。勞師遠圖，自古忌之。</span>朱友恭退歸于汴。</p>
<p class="em2 strong" id="p34"><a class="gg-link" href="#p34" onclick="return changeColor(this);"></a><span class="yinwen">25</span>五月，詔削董昌官爵，委錢鏐討之。</p>
<p class="em2 strong" id="p35"><a class="gg-link" href="#p35" onclick="return changeColor(this);"></a><span class="yinwen">26</span>初，王行瑜求尙書令不獲，<span class="jiazhu">見上卷景福二年。</span>由是怨朝廷。畿內有八鎭兵，隸左右軍。<span class="jiazhu">左、右神策軍也。</span>郃陽鎭近華州，韓建求之；<span class="jiazhu">郃陽，漢縣，唐屬同州。<span class="shu-ming">九域志</span>：縣在州東一百二十里。郃，音合。近，其靳翻；下同。</span>良原鎭近邠州，王行瑜求之。<span class="jiazhu">良原縣，屬涇州。</span>宦官曰：<span class="yinhao">「此天子禁軍，何可得也！」</span>王珂、王珙爭河中，行瑜、建及李茂貞皆爲珙請，不能得，恥之。珙使人語三帥曰：<span class="jiazhu">爲，于僞翻。語，牛倨翻。帥，所類翻。</span><span class="yinhao">「珂不受代而與河東婚姻，必爲諸公不利，請討之。」</span>行瑜使其弟匡國節度使行約攻河中，<span class="jiazhu">時以同州爲匡國軍。<span class="shu-ming">九域志</span>：同州東至河中七十五里。</span>珂求救於李克用。行瑜乃與茂貞、建各將精兵數千入朝，甲子，至京師，坊市民皆竄匿。上御安福門以待之，三帥盛陳甲兵，拜伏舞蹈於門下。上臨軒，親詰之曰：<span class="jiazhu">宇末曰軒。詰，去吉翻。</span><span class="yinhao">「卿等不奏請俟報，輒稱兵入京城，其志欲何爲乎？若不能事朕，今日請避賢路！」</span>行瑜、茂貞流汗不能言，獨韓建粗述入朝之由。<span class="jiazhu">粗，坐五翻。</span>上與三帥宴，三帥奏稱：<span class="yinhao">「南、北司互有朋黨，墮紊朝政。<span class="jiazhu">墮，讀曰隳。紊，音問。</span>韋昭度討西川失策，<span class="jiazhu">討西川事見二百五十七卷、二百五十八卷。</span>李谿作相，不合衆心，請誅之。」</span>上未之許。是日，行瑜等殺昭度、谿於都亭驛，<span class="jiazhu">都亭驛在朱雀門外西街，含光門北來第二坊。</span>又殺樞密使康尙弼及宦官數人。又言：<span class="yinhao">「王珂、王珙嫡庶不分，請除王珙河中，徙王行約於陝，王珂於同州。」</span>上皆許之。始，三帥謀廢上，立吉王保；至是，聞李克用已起兵於河東，行瑜、茂貞各留兵二千人宿衞京師，與建皆辭還鎭。貶戶部尙書楊堪爲雅州刺史。堪，虞卿之子，<span class="jiazhu">楊虞卿見<span class="shu-ming">文宗紀</span>。</span>昭度之舅也。</p>
<p class="em2 strong" id="p36"><a class="gg-link" href="#p36" onclick="return changeColor(this);"></a><span class="yinwen">27</span>初，崔胤除河中節度使，河東進奏官薛志勤揚言曰：<span class="yinhao">「崔公雖重德，以之代王珂，不若光德劉公於我公厚也。」</span>光德劉公者，太常卿劉崇望也。<span class="jiazhu">光德，里名，在長安城中。唐末，大臣有時望者，時人率以其所居里稱之。光德坊，朱雀街西第三街北來第六坊，京兆府在焉。</span>及三帥入朝，聞志勤之言，貶崇望昭州司馬。李克用聞三鎭兵犯闕，卽日遣使十三輩發北部兵，<span class="jiazhu">北部兵，代北諸蕃落兵也。</span>期以來月渡河入關。</p>
<p class="em2 strong" id="p37"><a class="gg-link" href="#p37" onclick="return changeColor(this);"></a><span class="yinwen">28</span>六月，庚寅，以錢鏐爲浙東招討使；鏐復發兵擊董昌。<span class="jiazhu">復，扶又翻。</span></p>
<p class="em2 strong" id="p38"><a class="gg-link" href="#p38" onclick="return changeColor(this);"></a><span class="yinwen">29</span>辛卯，以前均州刺史孔緯、繡州司戶張濬並爲太子賓客。壬辰，以緯爲吏部尙書，復其階爵，癸巳，拜司空，兼門下侍郎、同平章事。以張濬爲兵部尙書、諸道租庸使。<span class="jiazhu">孔緯、張濬貶見二百五十八卷大順元年。今欲復用之。</span>時緯居華州，濬居長水，上以崔昭緯等外交藩鎭，朋黨相傾，思得骨鯁之士，故驟用緯、濬。緯以有疾，扶輿至京師，見上，涕泣固辭；上不許。</p>
<p class="em2 strong" id="p39"><a class="gg-link" href="#p39" onclick="return changeColor(this);"></a><span class="yinwen">30</span>李克用大舉蕃、漢兵南下，上表稱王行瑜、李茂貞、韓建稱兵犯闕，賊害大臣，請討之，<span class="jiazhu">李克用實黨王珂，聲三帥之罪而表請致討。</span>又移檄三鎭，行瑜等大懼。克用軍至絳州，刺史王瑤閉城拒之；克用進攻，旬日，拔之，斬瑤於軍門，殺城中違拒者千餘人。秋，七月，丙辰朔，克用至河中，王珂迎謁於路。</p>
<p class="em2 strong" id="p40"><a class="gg-link" href="#p40" onclick="return changeColor(this);"></a>匡國節度使王行約敗於朝邑，<span class="jiazhu">朝，直遙翻。</span>戊午，行約棄同州走，己未，至京師。行約弟行實時爲左軍指揮使，<span class="jiazhu">神策左軍非此。</span>帥衆與行約大掠西市。<span class="jiazhu">朱雀街西，謂之西市。</span>行實奏稱同華已沒，沙陀將至，請車駕幸邠州。庚申，樞密使駱全瓘奏請車駕幸鳳翔。上曰：<span class="yinhao">「朕得克用表，尙駐軍河中。就使沙陀至此，朕自有以枝梧，卿等但各撫本軍，勿令搖動。」</span></p>
<p class="em2 strong" id="p41"><a class="gg-link" href="#p41" onclick="return changeColor(this);"></a>右軍指揮使李繼鵬，茂貞假子也，<span class="jiazhu">程大昌<span class="shu-ming">雍錄</span>曰：北軍左、右兩軍，皆在苑內。左三軍在內東苑之東，大明宮苑東也。右三軍在九仙門之西，九仙在內東苑之西北角。左三軍，左神策、左龍武、左羽林軍也。右三軍，右神策、右龍武、右羽林軍也。余按<span class="shu-ming">雍錄</span>所云左、右六軍，代、德以後宿衞者也。僖宗廣明幸蜀，此六軍潰散，田令孜於成都募新軍五十二都，分屬左、右神策軍；自時厥後，凡所謂左、右軍者，皆此軍也，分營於京城內外，又不專在苑中。若此時王行實、李繼鵬爲左、右軍指揮使，疑是邠、岐二帥所留兵以宿衞者自分爲左、右也。</span>本姓名閻珪，與駱全瓘謀劫上幸鳳翔；中尉劉景宣與王行實知之，欲劫上幸邠州；孔緯面折景宣，以爲不可輕離宮闕。<span class="jiazhu">折，之舌翻。離，力智翻。</span>向晚，繼鵬連奏請車駕出幸，於是王行約引左軍攻右軍，鼓譟震地。上聞亂，登承天樓，欲諭止之，捧日都頭李筠將本軍，於樓前侍衞。李繼鵬以鳳翔兵攻筠，<span class="jiazhu">王行約以李繼鵬欲先劫車駕幸岐，故攻右軍。李繼鵬當與行約戰，而乃攻李筠者，以筠衞上，不得而劫幸也。</span>矢拂御衣，著于樓桷，<span class="jiazhu">著，直略翻。桷，榱也。椽方曰桷。</span>左右扶上下樓；繼鵬復縱火焚宮門，煙炎蔽天。時有鹽州六都兵屯京師，<span class="jiazhu">炎，讀與燄同。鹽州六都兵，孫德昭等所領兵也。</span>素爲兩軍所憚，上急召令入衞；旣至，兩軍退走，各歸邠州及鳳翔。城中大亂，互相剽掠，<span class="jiazhu">剽，匹妙翻。</span>上與諸王及親近幸李筠營，護蹕都頭李居實帥衆繼至。<span class="jiazhu">護蹕都亦神策五十四都之一，或曰卽扈蹕都。帥，讀曰率。</span></p>
<p class="em2 strong" id="p42"><a class="gg-link" href="#p42" onclick="return changeColor(this);"></a>或傳王行瑜、李茂貞欲自來迎車駕，上懼爲所迫，辛酉，以筠、居實兩都兵自衞，出啓夏門，<span class="jiazhu">啓夏門，長安城南面東來第一門。</span>趣南山，宿莎城鎭。<span class="jiazhu">莎城鎭在長安城南，近郊之地也。趣，七喻翻。</span>士民追從車駕者數十萬人，比至谷口，暍死者三之一，<span class="jiazhu">谷口，南山谷口也。暍，於歇翻。暍死者，中熱而死。比，必寐翻。</span>夜，復爲盜所掠，哭聲震山谷。時百官多扈從不及，<span class="jiazhu">從，才用翻。</span>戶部尙書、判度支及鹽鐵轉運使薛王知柔獨先至，<span class="jiazhu">知柔，薛王業之曾孫。</span>上命權知中書事及置頓使。</p>
<p class="em2 strong" id="p43"><a class="gg-link" href="#p43" onclick="return changeColor(this);"></a>壬戌，李克用入同州，崔昭緯、徐彥若、王摶至莎城。甲子，上徙幸石門鎭，<span class="jiazhu">路振<span class="shu-ming">九國志</span>：昭宗出啓夏門，駐華嚴寺，晡晚，出幸南山之莎城，駐于石門山之佛寺。與此稍異。</span>命薛王知柔與知樞密院劉光裕還京城，制置守衞宮禁。丙寅，李克用遣節度判官王瓌奉表問起居。丁卯，上遣內侍郗廷昱<span class="jiazhu"><span class="shu-ming">新書·百官志</span>：內侍在內侍監之下，內常侍之上，員四人，從四品上。郗，丑之翻。</span>齎詔詣李克用軍，令與王珂各發萬騎同赴新平。<span class="jiazhu">赴新平以討王行瑜。邠州新平郡。</span>又詔彰義節度使張鐇以涇原兵控扼鳳翔。</p>
<p class="em2 strong" id="p44"><a class="gg-link" href="#p44" onclick="return changeColor(this);"></a>李克用遣兵攻華州；韓建登城呼曰：<span class="jiazhu">呼，火故翻。</span><span class="yinhao">「僕於李公未嘗失禮，何爲見攻？」</span>克用使謂之曰：<span class="yinhao">「公爲人臣，逼逐天子，公爲有禮，孰爲無禮者乎！」</span>會郗廷昱至，言李茂貞將兵三萬至盩厔，王行瑜將兵至興平，皆欲迎車駕，克用乃釋華州之圍，移兵營渭橋。<span class="jiazhu"><span class="shu-ming">考異</span>曰：<span class="shu-ming">唐太祖紀年錄</span>：<span class="yinhao">「王師攻華州，俄而郗廷昱至，且言茂貞領兵三萬至興平，欲往石門迎駕，乃解華圍，進營渭橋。」</span>按<span class="shu-ming">實錄</span>，八月延王戒丕至河中，克用已發前鋒至渭北。己丑克用進營渭橋。又<span class="shu-ming">紀年錄</span>載詔曰：<span class="yinhao">「省表，已部領大軍，前月二十七日離河中。」</span>蓋克用不親圍華州，但遣別將將兵往，及聞邠、岐謀迎駕，乃遣華兵詣渭橋，卽所謂前鋒者也。克用旣以七月二十七日離河中，則戒丕至彼必在其前，<span class="shu-ming">實錄</span>云八月至河中，誤也。今從<span class="shu-ming">紀年錄</span>。</span></p>
<p class="em2 strong" id="p45"><a class="gg-link" href="#p45" onclick="return changeColor(this);"></a>以薛王知柔爲清海節度使、<span class="jiazhu">是年，賜嶺南節度使軍額曰清海。</span>同平章事，仍權知京兆尹、判度支，充鹽鐵轉運使，俟反正日赴鎭。</p>
<p class="em2 strong" id="p46"><a class="gg-link" href="#p46" onclick="return changeColor(this);"></a>上在南山旬餘，士民從車駕避亂者日相驚曰：<span class="yinhao">「邠、岐兵至矣！」</span>上遣延王戒丕詣河中，趣李克用令進兵。<span class="jiazhu">延王邠，玄宗子，戒丕其後也。趣，讀曰促。</span>壬午，克用發河中。上遣供奉官張承業詣克用軍。<span class="jiazhu">張承業，內供奉官也。</span>承業，同州人，屢奉使於克用，因留監其軍。<span class="jiazhu">爲張承業盡心於李克用父子張本。</span>己丑，克用進軍渭橋，遣其將李存貞爲前鋒；辛卯，拔永壽，又遣史儼將三千騎詣石門侍衞。癸巳，遣李存信、李存審會保大節度使李思孝攻王行瑜棃園寨，<span class="jiazhu">棃園寨在京兆雲陽縣。<span class="shu-ming">九域志</span>：雲陽在華州西北九十里。<span class="shu-ming">考異</span>曰：<span class="shu-ming">莊宗列傳</span>曰：<span class="yinhao">「三鎭亂長安，李存信從太祖入關，以前軍先自夏陽渡河，攻同華屬邑，下之。時太祖在渭北，伶官羣小或勸太祖入朝自握兵柄。太祖亦以全忠圖己，朝廷不能斷，心微有望，月餘不進軍。存信與蓋寓乘間密啓曰：『大王家世效忠，此行討逆，上爲邠、鳳不臣，但令臣節爲天下所知，卽三賊不足平也。而悠悠之徒，不達大體，或以弗詢之畫苟悅台情，雖俳優之言，不宜縱其如此。京師咫尺，天聽非遙，實無益於英德也。今三凶正蹙，須速圖之，事留變生，無宜猶豫。』太祖曰：『公言是也。』卽日出師，下棃園砦。」</span>按克用謀大事，固非伶官所豫。又<span class="shu-ming">實錄</span>，己丑克用進營渭橋，癸巳克棃園，中間四日耳，無月餘不進事。且旣云羣小勸入朝，卽當詣行在，不當留渭北。此特李存信之人欲歸功於存信耳。今不取。</span>擒其將王令陶等，獻於行在。思孝本姓拓跋，思恭之弟也。李茂貞懼，斬李繼鵬，傳首行在，<span class="jiazhu">李茂貞委劫乘輿之罪於繼鵬。</span>上表請罪，且遣使求和於克用。上復遣延王戒丕、丹王允諭克用，<span class="jiazhu">丹王逾，代宗子，允其後也。復，扶又翻。</span>令<span class="yinhao">「且赦茂貞，倂力討行瑜，俟其殄平，當更與卿議之」</span>，且命二王拜克用爲兄。</p>
<p class="em2 strong" id="p47"><a class="gg-link" href="#p47" onclick="return changeColor(this);"></a><span class="yinwen">31</span>以前河中節度使崔胤爲中書侍郎、同平章事。</p>
<p class="em2 strong" id="p48"><a class="gg-link" href="#p48" onclick="return changeColor(this);"></a><span class="yinwen">32</span>戊戌，削奪王行瑜官爵。癸卯，以李克用爲邠寧四面行營都招討使，保大節度使李思孝爲北面招討使，定難節度使李思諫爲東面招討使，<span class="jiazhu">難，乃旦翻。</span>彰義節度使張鐇爲西面招討使。<span class="jiazhu">命李克用自南臨討之。</span>克用遣其子存勗詣行在，<span class="jiazhu">李存勗始此。<span class="shu-ming">考異</span>曰：<span class="shu-ming">實錄</span>作<span class="yinhao">「存貞」</span>。據<span class="shu-ming">後唐實錄</span>、薛居正<span class="shu-ming">五代史</span>，莊宗未嘗名存貞。<span class="shu-ming">實錄</span>蓋誤。</span>年十一，上奇其狀貌，撫之曰：<span class="yinhao">「兒方爲國之棟梁，他日宜盡忠於吾家。」</span>克用表請上還京；上許之。令克用遣騎三千駐三橋爲備禦。辛亥，車駕還京師。</p>
<p class="em2 strong" id="p49"><a class="gg-link" href="#p49" onclick="return changeColor(this);"></a>壬子，司空兼門下侍郎、同平章事崔昭緯罷爲右僕射。</p>
<p class="em2 strong" id="p50"><a class="gg-link" href="#p50" onclick="return changeColor(this);"></a><span class="yinwen">33</span>以護國留後王珂、盧龍留後劉仁恭各爲本鎭節度使。<span class="jiazhu">李克用之志也。</span></p>
<p class="em2 strong" id="p51"><a class="gg-link" href="#p51" onclick="return changeColor(this);"></a><span class="yinwen">34</span>時宮室焚毀，未暇完葺，上寓居尙書省，<span class="jiazhu">程大昌曰：尙書省在朱雀門正街之東，自占一坊，六部附麗其旁。</span>百官往往無袍笏僕馬。</p>
<p class="em2 strong" id="p52"><a class="gg-link" href="#p52" onclick="return changeColor(this);"></a><span class="yinwen">35</span>以李克用爲行營都統。</p>
<p class="em2 strong" id="p53"><a class="gg-link" href="#p53" onclick="return changeColor(this);"></a><span class="yinwen">36</span>九月，癸亥，司空兼門下侍郎、同平章事孔緯薨。</p>
<p class="em2 strong" id="p54"><a class="gg-link" href="#p54" onclick="return changeColor(this);"></a><span class="yinwen">37</span>辛未，朱全忠自將擊朱瑄，戰於梁山；<span class="jiazhu"><span class="shu-ming">新志</span>：鄆州壽張縣有刀梁山。<span class="shu-ming">水經註</span>，梁山在壽張縣，濟水逕其東。</span>瑄敗走還鄆。</p>
<p class="em2 strong" id="p55"><a class="gg-link" href="#p55" onclick="return changeColor(this);"></a><span class="yinwen">38</span>李克用急攻棃園，王行瑜求救於李茂貞，茂貞遣兵萬人屯龍泉鎭，<span class="jiazhu"><span class="shu-ming">九域志</span>：邠州三水縣有龍泉鎭，在州東北。</span>自將兵三萬屯咸陽之旁。克用請詔茂貞歸鎭，仍削奪其官爵，欲分兵討之。上以茂貞自誅繼鵬，前已赦宥，不可復削奪誅討，<span class="jiazhu">復，扶又翻。</span>但詔歸鎭，仍令克用與之和解。以昭義節度使李罕之檢校侍中，充邠寧四面行營副都統。史儼敗邠寧兵於雲陽，<span class="jiazhu">敗，補邁翻；下同。</span>擒雲陽鎭使王令誨等，獻之。</p>
<p class="em2 strong" id="p56"><a class="gg-link" href="#p56" onclick="return changeColor(this);"></a><span class="yinwen">39</span>王建遣簡州刺史王宗瑤等將兵赴難；<span class="jiazhu">難，乃旦翻。</span>甲戌，軍于綿州。<span class="jiazhu"><span class="shu-ming">春秋</span>之法，書救而書次者，以次爲貶。貶者，以其頓兵觀望不進，無救難解急之意也。王建遣兵赴難而軍于綿州，何日至長安邪！</span></p>
<p class="em2 strong" id="p57"><a class="gg-link" href="#p57" onclick="return changeColor(this);"></a><span class="yinwen">40</span>董昌求救於楊行密，行密遣泗州防禦使臺濛攻蘇州以救之，<span class="jiazhu">蘇州時屬錢鏐，攻之，所以牽制鏐兵不得專攻董昌。</span>且表昌引咎，願脩職貢，請復官爵。又遺錢鏐書，稱：<span class="yinhao">「昌狂疾自立，已畏兵諫，<span class="jiazhu">遺，唯季翻。<span class="shu-ming">春秋左氏傳</span>，鬻拳強諫，楚子不從，臨之以兵。</span>執送同惡，<span class="jiazhu">謂董昌執首謀者吳瑤及巫覡數人送於鏐也。</span>不當復伐之。」</span><span class="jiazhu">復，扶又翻。</span></p>
<p class="em2 strong" id="p58"><a class="gg-link" href="#p58" onclick="return changeColor(this);"></a><span class="yinwen">41</span>冬，十月，丙戌，河東將李存貞敗邠寧軍於棃園北，殺千餘人。<span class="jiazhu">敗，補邁翻。</span>自是棃園閉壁不敢出。</p>
<p class="em2 strong" id="p59"><a class="gg-link" href="#p59" onclick="return changeColor(this);"></a><span class="yinwen">42</span>貶右僕射崔昭緯爲梧州司馬。<span class="jiazhu">以黨附邠、岐也。</span></p>
<p class="em2 strong" id="p60"><a class="gg-link" href="#p60" onclick="return changeColor(this);"></a><span class="yinwen">43</span>魏國夫人陳氏，才色冠後宮；<span class="jiazhu">冠，古玩翻。</span>戊子，上以賜李克用。<span class="jiazhu">薛<span class="shu-ming">史</span>曰：後克用薨，陳氏爲尼，至晉天福中乃卒。</span></p>
<p class="em2 strong" id="p61"><a class="gg-link" href="#p61" onclick="return changeColor(this);"></a>克用令李罕之、李存信等急攻棃園；城中食盡，棄城走。罕之等邀擊之，所殺萬餘人，克棃園等三寨，獲王行瑜子知進及大將李元福等；克用進屯棃園。庚寅，王行約、王行實燒寧州遁去。<span class="jiazhu"><span class="shu-ming">九域志</span>：寧州南至邠州一百二十五里。</span>克用奏請以匡國節度使蘇文建爲靜難節度使，趣令赴鎭，且理寧州，招撫降人。<span class="jiazhu">以蘇文建代王行瑜也；時邠州未下，故令且治寧州。趣，讀曰促。降，戶江翻。</span></p>
<p class="em2 strong" id="p62"><a class="gg-link" href="#p62" onclick="return changeColor(this);"></a><span class="yinwen">44</span>上遷居大內。<span class="jiazhu">葺理稍完，自尙書省還居大內。</span></p>
<p class="em2 strong" id="p63"><a class="gg-link" href="#p63" onclick="return changeColor(this);"></a><span class="yinwen">45</span>朱全忠遣都將葛從周擊兗州，自以大軍繼之。癸卯，圍兗州。<span class="jiazhu">是年春，汴兵圍兗州，以河東救至而退，今復圍之。</span></p>
<p class="em2 strong" id="p64"><a class="gg-link" href="#p64" onclick="return changeColor(this);"></a><span class="yinwen">46</span>楊行密遣寧國節度使田頵、<span class="jiazhu">景福元年，升宣歙團練使爲寧國節度使。</span>潤州團練使安仁義攻杭州鎭戍以救董昌，昌使湖州將徐淑會淮南將魏約共圍嘉興。錢鏐遣武勇都指揮使顧全武救嘉興，破烏墩、光福二寨。<span class="jiazhu"><span class="shu-ming">九域志</span>：湖州烏程縣有烏墩鎭。墩，都昆翻。</span>淮南將柯厚破蘇州水栅。全武，餘姚人也。</p>
<p class="em2 strong" id="p65"><a class="gg-link" href="#p65" onclick="return changeColor(this);"></a><span class="yinwen">47</span>義武節度使王處存薨，軍中推其子節度副使郜爲留後。<span class="jiazhu">郜，古到翻。</span></p>
<p class="em2 strong" id="p66"><a class="gg-link" href="#p66" onclick="return changeColor(this);"></a><span class="yinwen">48</span>以京兆尹武邑孫偓爲兵部侍郎、同平章事。</p>
<p class="em2 strong" id="p67"><a class="gg-link" href="#p67" onclick="return changeColor(this);"></a><span class="yinwen">49</span>王行瑜以精甲五千守龍泉寨，李克用攻之；李茂貞以兵五千救之，營於鎭西。<span class="jiazhu">鎭西，龍泉鎭之西也。</span>李罕之擊鳳翔兵，走之，十一月，丁巳，拔龍泉寨。行瑜走入邠州，遣使請降於李克用。</p>
<p class="em2 strong" id="p68"><a class="gg-link" href="#p68" onclick="return changeColor(this);"></a><span class="yinwen">50</span>齊州刺史朱瓊舉州降於朱全忠。<span class="jiazhu">爲朱瑾誘斬瓊張本。<span class="shu-ming">考異</span>曰：薛居正<span class="shu-ming">五代史·梁紀</span>，瓊降及死皆在十月。按<span class="shu-ming">編遺錄</span>：<span class="yinhao">「十一月丁巳，瓊遣軍將王自新奉檄歸義。壬申，瓊自來，辛巳，死。」</span>今從之。</span>瓊，瑾之從父兄也。<span class="jiazhu">從，才用翻。</span></p>
<p class="em2 strong" id="p69"><a class="gg-link" href="#p69" onclick="return changeColor(this);"></a><span class="yinwen">51</span>衢州刺史陳儒卒，弟岌代之。</p>
<p class="em2 strong" id="p70"><a class="gg-link" href="#p70" onclick="return changeColor(this);"></a><span class="yinwen">52</span>李克用引兵逼邠州，王行瑜登城，號哭<span class="jiazhu">號，戶刀翻。</span>謂克用曰：<span class="yinhao">「行瑜無罪，迫脅乘輿，皆李茂貞及李繼鵬所爲，請移兵問鳳翔，行瑜願束身歸朝。」</span><span class="jiazhu">乘，繩證翻。朝，直遙翻。</span>克用曰：<span class="yinhao">「王尙父何恭之甚！<span class="jiazhu">王行瑜賜號尙父，時已削奪，克用稱之以戲之。</span>僕受詔討三賊臣，<span class="jiazhu">謂王行瑜、李茂貞、韓建也。</span>公預其一，束身歸朝，非僕所得專也。」</span>丁卯，行瑜挈族棄城走。克用入邠州，封府庫，撫居人，命指揮使高爽權巡撫軍城，奏趣蘇文建赴鎭。<span class="jiazhu">趣，讀曰促。</span>行瑜走至慶州境，部下斬行瑜，傳首。<span class="jiazhu">光啓三年，王行瑜得靜難節，至是而誅。</span></p>
<p class="em2 strong" id="p71"><a class="gg-link" href="#p71" onclick="return changeColor(this);"></a><span class="yinwen">53</span>朱瑄遣其將賀瓌、柳存及河東將薛<span class="jiaozhusup">〔章：十二行本「薛」作「何」；乙十一行本同；孔本同。〕</span>懷寶將兵萬餘人襲曹州，<span class="jiazhu">曹州降汴，見二百五十八卷大順二年。</span>以解兗州之圍。瓌，濮陽人也。<span class="jiazhu">濮，博木翻。</span>丁卯，全忠自中都引兵夜追之，比明，至鉅野南，及之，<span class="jiazhu">比，必利翻。中都，漢平陸縣，天寶元年改曰中都；鉅野，漢古縣：唐並屬鄆州。<span class="shu-ming">九域志</span>：中都縣在州東南六十里；鉅野縣在州南百八十里。</span>屠殺殆盡，生擒瓌、存、懷寶，俘士卒三千餘人。是日晡後，大風沙塵晦冥，全忠曰：<span class="yinhao">「此殺人未足耳！」</span>下令所得之俘盡殺之。庚午，縛瓌等徇於兗州城下，謂朱瑾曰：<span class="yinhao">「卿兄已敗，何不早降！」</span></p>
<p class="em2 strong" id="p72"><a class="gg-link" href="#p72" onclick="return changeColor(this);"></a><span class="yinwen">54</span>丁丑，雅州刺史王宗侃攻拔利州，執刺史李繼顒，斬之。<span class="jiazhu">王宗侃，西川將。李繼顒，鳳翔將。</span></p>
<p class="em2 strong" id="p73"><a class="gg-link" href="#p73" onclick="return changeColor(this);"></a><span class="yinwen">55</span>朱瑾僞遣使請降於朱全忠，<span class="jiazhu">因其誘降而行詐。</span>全忠自就延壽門下與瑾語。<span class="jiazhu">延壽門，蓋兗州城門也。</span>瑾曰：<span class="yinhao">「欲送符印，願使兄瓊來領之。」</span></p>
<p class="em2 strong" id="p74"><a class="gg-link" href="#p74" onclick="return changeColor(this);"></a>辛巳，全忠使瓊往，瑾立馬橋上，述［伏］驍果董懷進於橋下，瓊至，懷進突出，擒之以入，須臾，擲首城外。全忠乃引兵還，<span class="jiazhu">全忠知瑾無降心，攻之未易猝下，故還。</span>以瓊弟玭爲齊州防禦使，<span class="jiazhu">玭，蒲田翻。</span>殺柳存、懷<span class="jiaozhusup">〔章：十二行本「懷」上有「何」字；乙十一行本同；張校「何」作「薛」，云「存」下脫「薛」字。〕</span>寶；聞賀瓌名，釋而用之。<span class="jiazhu">賀瓌自此遂爲朱氏用。</span></p>
<p class="em2 strong" id="p75"><a class="gg-link" href="#p75" onclick="return changeColor(this);"></a><span class="yinwen">56</span>李克用旋軍渭北。<span class="jiazhu">自邠寧回屯渭北。</span></p>
<p class="em2 strong" id="p76"><a class="gg-link" href="#p76" onclick="return changeColor(this);"></a><span class="yinwen">57</span>加靜難節度蘇文建同平章事。</p>
<p class="em2 strong" id="p77"><a class="gg-link" href="#p77" onclick="return changeColor(this);"></a><span class="yinwen">58</span>蔣勛求爲邵州刺史，劉建鋒不許，<span class="jiazhu">乾寧二年，蔣勛棄回龍關，以開劉建鋒之取長沙，故邀之以求邵州。</span>勛乃與鄧繼崇起兵，連飛山、梅山蠻寇湘潭，<span class="jiazhu">飛山蠻在邵州西北界，今其山在靖州北十五里，比諸山爲最高峻，四面絕壁千仞。梅山蠻在潭州界，宋朝開爲安化縣，在州西三百二十里。湘潭，後漢湘南縣地，吳分湘南置衡陽縣，天寶八年，移治於洛口，因改名湘潭縣，屬潭州。<span class="shu-ming">九域志</span>：在州南一百六十里。</span>據邵州，使其將申德昌屯定勝鎭<span class="jiazhu">定勝鎭在邵州東北界。</span>以扼潭人。</p>
<p class="em2 strong" id="p78"><a class="gg-link" href="#p78" onclick="return changeColor(this);"></a><span class="yinwen">59</span>十二月，甲申，閬州防禦使李繼雍、蓬州刺史費存、<span class="jiazhu">費，父沸翻。</span>渠州刺史陳璠各帥所部兵奔王建。<span class="jiazhu">三人皆鳳翔將。帥，讀曰率。</span></p>
<p class="em2 strong" id="p79"><a class="gg-link" href="#p79" onclick="return changeColor(this);"></a><span class="yinwen">60</span>乙酉，李克用軍于雲陽。</p>
<p class="em2 strong" id="p80"><a class="gg-link" href="#p80" onclick="return changeColor(this);"></a><span class="yinwen">61</span>王建奏：<span class="yinhao">「東川節度使顧彥暉不發兵赴難，而掠奪輜重，遣瀘州刺史馬敬儒斷峽路，請興兵討之。」</span><span class="jiazhu">難，乃旦翻。重，直用翻。觀此，則去年王宗瑤赴難之軍，非眞有勤王之心，特借此以開東川兵端耳。斷，音短。</span>戊子，華洪大破東川兵於楸林，俘斬數萬，拔楸林寨。<span class="jiazhu">楸，七由翻。</span></p>
<p class="em2 strong" id="p81"><a class="gg-link" href="#p81" onclick="return changeColor(this);"></a><span class="yinwen">62</span>乙未，進李克用爵晉王，<span class="jiazhu">自隴西郡王進爵晉王。</span>加李罕之兼侍中，以河東大將蓋寓領容管觀察使；<span class="jiazhu">蓋，古盍翻。領，遙領也。</span>自餘克用將佐、子孫並進官爵。克用性嚴急，左右小有過輒死，無敢違忤；惟蓋寓敏慧，能揣其意，<span class="jiazhu">忤，五故翻。揣，初委翻。</span>婉辭裨益，無不從者。克用或以非罪怒將吏，寓必陽助之怒，克用常釋之；有所諫諍，必徵近事爲喻；由是克用愛信之，境內無不依附，權與克用侔。朝廷及鄰道遣使至河東，其賞賜賂遺，先入克用，次及寓家。朱全忠數遣人間之，<span class="jiazhu">遺，于季翻。數，所角翻。間，古莧翻。</span>及揚言云蓋寓已代克用，而克用待之益厚。<span class="jiazhu">自古英雄之爭天下，必倚勇智之士以爲用；而出入左右，伺候顏色者，亦有敏慧軟媚之人，若蓋寓之於李克用是也。</span></p>
<p class="em2 strong" id="p82"><a class="gg-link" href="#p82" onclick="return changeColor(this);"></a><span class="yinwen">63</span>丙申，王建攻東川，別將王宗弼爲東川兵所擒，<span class="jiazhu">路振<span class="shu-ming">九國志</span>曰：王宗弼掠地飛烏，爲顧彥暉所獲。</span>顧彥暉畜以爲子。<span class="jiazhu">畜，吁玉翻。</span>戊戌，通州刺史李彥昭將所部兵二千降於建。<span class="jiazhu">通州，今之達州。李彥昭亦鳳翔將。</span></p>
<p class="em2 strong" id="p83"><a class="gg-link" href="#p83" onclick="return changeColor(this);"></a><span class="yinwen">64</span>李克用遣掌書記李襲吉入謝恩，<span class="jiazhu">景鳳［龍］元年，行軍府置掌書記；開元以後，諸節鎭皆置之；掌朝覲、聘慰、薦祭祀、祈祝之文，與號令、升絀之事。</span>密言於上曰：<span class="yinhao">「比年以來，<span class="jiazhu">比，毗至翻。</span>關輔不寧，<span class="jiazhu">關，謂蒲、潼、隴、蜀、藍田諸關。輔，謂三輔。關內，卽漢三輔之地。</span>乘此勝勢，遂取鳳翔，一勞永逸，時不可失。臣屯軍渭北，專俟進止。」</span>上謀於貴近，或曰：<span class="yinhao">「茂貞復滅，<span class="jiazhu">復，扶又翻；下同。</span>則沙陀大盛，朝廷危矣！」</span>上乃賜克用詔，褒其忠款，<span class="jiazhu">款，誠也。</span>而言：<span class="yinhao">「不臣之狀，行瑜爲甚。自朕出幸以來，茂貞、韓建自知其罪，不忘國恩，職貢相繼，且當休兵息民。」</span>克用奉詔而止。旣而私於詔使曰：<span class="yinhao">「觀朝廷之意，似疑克用有異心也。然不去茂貞，<span class="jiazhu">去，羌呂翻。</span>關中無安寧之日。」</span><span class="jiazhu">其後李茂貞再犯京師，克用亦不能救矣。</span>又詔免克用入朝，將佐或言：<span class="yinhao">「今密邇闕庭，豈可不入見天子！」</span><span class="jiazhu">見，賢遍翻。</span>克用猶豫未決，蓋寓言於克用曰：<span class="yinhao">「曏者王行瑜輩縱兵狂悖，<span class="jiazhu">悖，蒲妹翻，又蒲沒翻。</span>致鑾輿播越，百姓奔散。今天子還未安席，人心尙危，大王若引兵渡渭，竊恐驚駭都邑。<span class="jiazhu">蓋寓言李克用旣不可釋兵入朝，若以衆入，是復邠、岐、華三帥之事耳。</span>人臣盡忠，在於勤王，不在入覲，願熟圖之！」</span>克用笑曰：<span class="yinhao">「蓋寓尙不欲吾入朝，況天下之人乎！」</span>乃表稱：<span class="yinhao">「臣總帥大軍，<span class="jiazhu">帥，讀曰率。</span>不敢徑入朝覲，且懼部落士卒侵擾渭北居人。」</span>辛亥，引兵東歸。表至京師，上下始安。詔賜河東士卒錢三十萬緡。克用旣去，李茂貞驕橫如故，<span class="jiazhu">橫，下孟翻。</span>河西州縣多爲茂貞所據，<span class="jiazhu">河西，謂涼、瓜、沙、肅諸州。</span>以其將胡敬璋爲河西節度使。</p>
<p class="em2 strong" id="p84"><a class="gg-link" href="#p84" onclick="return changeColor(this);"></a><span class="yinwen">65</span>朱全忠之去兗州也，<span class="jiazhu">朱瓊死而全忠還。</span>留葛從周將兵守之，朱瑾閉城不復出。從周將還，乃揚言<span class="yinhao">「天平、河東救兵至，引兵西北邀之，」</span>夜半，潛歸故寨。瑾以從周精兵悉出，果出兵攻寨。從周突出奮擊，殺千餘人，擒其都將孫漢筠而還。</p>
<p class="em2 strong" id="p85"><a class="gg-link" href="#p85" onclick="return changeColor(this);"></a><span class="yinwen">66</span>加鎭海節度使錢鏐兼侍中。</p>
<p class="em2 strong" id="p86"><a class="gg-link" href="#p86" onclick="return changeColor(this);"></a><span class="yinwen">68</span>朱瑄、朱瑾屢爲朱全忠所攻，民失耕稼，財力俱弊。告急於河東，李克用遣大將史儼、李承嗣將數千騎假道於魏以救之。<span class="jiazhu">史儼、李承嗣自此遂與朱瑾入淮南矣。</span></p>
<p class="em2 strong" id="p87"><a class="gg-link" href="#p87" onclick="return changeColor(this);"></a><span class="yinwen">69</span>安州防禦使家晟<span class="jiazhu"><span class="shu-ming">姓苑</span>：家姓，周大夫家父之後；又魯公族有子家氏。</span>與朱全忠親吏蔣玄暉有隙，恐及禍，與指揮使劉士政、兵馬監押陳可璠將兵三千襲桂州，殺經略使周元靜而代之。<span class="jiazhu">自安州遠襲桂州而克之者，江、湘城邑荒殘，守兵單弱，道無邀截之患，桂人不意其至，遂殺其帥而代之。璠，孚袁翻。</span>晟醉侮可璠，可璠手刃之，推士政知軍府事，可璠自爲副使。詔卽以士政爲經<span class="jiaozhusup">〔章：十二行本「經」上有「桂管」二字；乙十一行本同；孔本同；退齋校同。〕</span>略使。玄暉，吳人也。<span class="jiazhu">爲劉、陳又爲馬殷所併張本。</span></p>
<div class="yt" id="y896"><p class="strong" id="p88"><a class="gg-link" href="#p88" onclick="return changeColor(this);"></a><span class="section" id="title-4"><span data-head-description="昭宗聖穆景文孝皇帝上之下" data-head-level="h4" data-head-title="乾寧三年">三年</span></span><span class="biaozhusup" data-rel="">（丙辰、八九六年）</span></p></div>
<p class="em2 strong" id="p89"><a class="gg-link" href="#p89" onclick="return changeColor(this);"></a><span class="yinwen">1</span>春，正月，西川將王宗夔攻拔龍州，殺刺史田昉。<span class="jiazhu">此時龍州當屬李茂貞。昉，方往翻。</span></p>
<p class="em2 strong" id="p90"><a class="gg-link" href="#p90" onclick="return changeColor(this);"></a><span class="yinwen">2</span>丁巳，劉建鋒遣都指揮使馬殷將兵討蔣勛，攻定勝寨，破之。<span class="jiazhu">去年，蔣勛遣兵守定勝寨。</span></p>
<p class="em2 strong" id="p91"><a class="gg-link" href="#p91" onclick="return changeColor(this);"></a><span class="yinwen">3</span>辛未，安仁義以舟師至湖州，欲渡江應董昌，<span class="jiazhu">安仁義自潤州以舟師至湖州，何從而渡江哉！蓋欲自湖州舟行入柳浦而渡西陵耳，然錢鏐在杭，未容得至西陵。</span>錢鏐遣武勇都指揮使顧全武、都知兵馬使許再思守西陵，仁義不能渡。昌遣其將湯臼守石城，<span class="jiazhu"><span class="shu-ming">會稽志</span>：石城山在山陰縣東北三十里。</span>袁邠守餘姚。</p>
<p class="em2 strong" id="p92"><a class="gg-link" href="#p92" onclick="return changeColor(this);"></a><span class="yinwen">4</span>閏月，克用遣蕃、漢都指揮使李存信<span class="jiazhu">此又是一段起事；<span class="yinhao">「克用」</span>之上當有<span class="yinhao">「李」</span>字。</span>將萬騎假道于魏以救兗、鄆，軍于莘縣。朱全忠使人謂羅弘信曰：<span class="yinhao">「克用志吞河朔，師還之日，貴道可憂。」</span>存信戢衆不嚴，<span class="jiazhu">戢，則立翻。</span>侵暴魏人，弘信怒，發兵三萬夜襲之。存信軍潰，退保洺州，喪士卒什二三，<span class="jiazhu">按<span class="shu-ming">九域志</span>，莘縣西距魏州九十里。羅弘信欲襲李存信，亦必朝出軍而後能乘夜而至；李存信之敗，斥候不明故也。喪，息浪翻。</span>委棄資糧兵械萬數；史儼、李承嗣之軍隔絕不得還。弘信自是與河東絕，專志於汴。全忠方圖兗、鄆，畏弘信議其後，弘信每有贈遺，<span class="jiazhu">遺，于季翻。</span>全忠必對使者北向拜授之，曰：<span class="yinhao">「六兄於予，倍年以長，固非諸鄰之比。」</span><span class="jiazhu"><span class="yinhao">「授」</span>當作<span class="yinhao">「受」</span>。羅弘信，第六。<span class="shu-ming">記·曲禮</span>：年長以倍，則父事之。朱全忠豈知禮者？繆爲恭敬以離幷、魏之交耳。長，知兩翻。諸鄰，謂與宣武鄰道諸帥也。</span>弘信信之，全忠以是得專意東方。<span class="jiazhu">謂專意攻兗、鄆也。</span></p>
<p class="em2 strong" id="p93"><a class="gg-link" href="#p93" onclick="return changeColor(this);"></a><span class="yinwen">5</span>丁亥，果州刺史張<span class="jiaozhusup">〔嚴：「張」改「周」。〕</span>雄降于王建。<span class="jiazhu">宋白曰：果州南充郡，劉璋初分墊江已上置巴郡，理此。建安六年，璋改郡爲巴西，徙理閬中。今郡在嘉陵江之西。魏平蜀，於今州北三十七里石苟埧置南宕渠郡，其縣亦移就郡理。隋廢郡，併入閬中，復爲巴西縣地，仍移巴西縣，理安漢城。開皇十八年，改爲南充縣。唐武德四年，分置果州，以郡南八里有果山爲名。</span></p>
<p class="em2 strong" id="p94"><a class="gg-link" href="#p94" onclick="return changeColor(this);"></a><span class="yinwen">6</span>二月，戊辰，顧全武、許再思敗湯臼於石城。<span class="jiazhu">敗，補邁翻；下同。</span>上用楊行密之請，赦董昌，復其官爵；錢鏐不從。</p>
<p class="em2 strong" id="p95"><a class="gg-link" href="#p95" onclick="return changeColor(this);"></a><span class="yinwen">7</span>以通王滋判侍衞諸將事。<span class="jiazhu">通王滋，宣宗子。</span></p>
<p class="em2 strong" id="p96"><a class="gg-link" href="#p96" onclick="return changeColor(this);"></a><span class="yinwen">8</span>朱全忠薦兵部尙書張濬，上欲復相之；李克用表請發兵擊全忠，且言<span class="yinhao">「濬朝爲相，臣則夕至闕庭！」</span><span class="jiazhu">觀李克用此表，謂非脅君，吾不信也。</span>京師震懼，上下詔和解之。</p>
<p class="em2 strong" id="p97"><a class="gg-link" href="#p97" onclick="return changeColor(this);"></a><span class="yinwen">9</span>三月，以天雄留後李繼徽爲節度使。</p>
<p class="em2 strong" id="p98"><a class="gg-link" href="#p98" onclick="return changeColor(this);"></a><span class="yinwen">10</span>保大節度使李思孝表請致仕，薦弟思敬自代，詔以思孝爲太師，致仕，思敬爲保大留後。</p>
<p class="em2 strong" id="p99"><a class="gg-link" href="#p99" onclick="return changeColor(this);"></a><span class="yinwen">11</span>朱全忠遣龐師古將兵伐鄆州，敗鄆兵於馬頰，<span class="jiazhu">馬頰，禹疏九河之一也。<span class="shu-ming">水經註</span>：濟水自須昌縣北逕魚山東，左合馬頰水；水首受濟，西北流，歷安民山北，又逕桃城東，又東北逕魚山南，又東注于濟，曰馬頰口。敗，補邁翻。</span>遂抵其城下。</p>
<p class="em2 strong" id="p100"><a class="gg-link" href="#p100" onclick="return changeColor(this);"></a><span class="yinwen">12</span>己酉，顧全武等攻餘姚，明州刺史黃晟遣兵助之；董昌遣其將徐章救餘姚，全武擊擒之。</p>
<p class="em2 strong" id="p101"><a class="gg-link" href="#p101" onclick="return changeColor(this);"></a><span class="yinwen">13</span>夏，四月，辛酉，河漲，將毀滑州城，朱全忠命決爲二河，夾滑城而東，爲害滋甚。</p>
<p class="em2 strong" id="p102"><a class="gg-link" href="#p102" onclick="return changeColor(this);"></a><span class="yinwen">14</span>李克用擊羅弘信，<span class="jiazhu">報李存信之敗也。</span>攻洹水，<span class="jiazhu">洹，于元翻。</span>殺魏兵萬餘人，進攻魏州。</p>
<p class="em2 strong" id="p103"><a class="gg-link" href="#p103" onclick="return changeColor(this);"></a><span class="yinwen">15</span>武安節度使劉建鋒旣得志，<span class="jiazhu">小人之器易盈，劉建鋒甫得長沙，已得志矣。</span>嗜酒，不親政事。長直兵陳贍妻美，建鋒私之，贍袖鐵撾擊殺建鋒；諸將殺贍，迎行軍司馬張佶爲留後。佶將入府，馬忽踶齧，傷左髀。<span class="jiazhu">佶，巨乙翻。踶，大計翻。齧，五結翻。</span>時馬殷攻邵州未下，<span class="jiazhu">是年正月，劉建鋒遣馬殷攻邵州。</span>佶謝諸將曰：<span class="yinhao">「馬公勇而有謀，寬厚樂善，吾所不及，眞乃主也。」</span><span class="jiazhu">乃，汝也。樂，音洛。</span>乃以牒召之。殷猶豫未行，聽直軍將姚<span class="jiaozhusup">〔章：十二行本「姚」上有「汝南」二字；乙十一行本同；孔本同；張校同。〕</span>彥章說殷曰：<span class="yinhao">「公與劉龍驤、張司馬，一體之人也，<span class="jiazhu">聽，讀曰廳。直廳事之軍將也。劉建鋒、張佶、馬殷同在孫儒軍中，儒敗，三人者叶力成軍以取湖南，故彥章云然。路振曰：乾符中，黃巢亂，詔遣忠武決勝指揮使孫儒、龍驤指揮使劉建鋒戍淮西，隸秦宗權。宗權爲巢所敗，遂降之，儒等皆爲所脅制。</span>今龍驤遇禍，司馬傷髀，天命人望，捨公尙誰屬哉！」</span><span class="jiazhu">屬，之欲翻。</span>殷乃使親從都副指揮使李瓊留攻邵州，<span class="jiazhu">從，才用翻。</span>徑詣長沙。</p>
<p class="em2 strong" id="p104"><a class="gg-link" href="#p104" onclick="return changeColor(this);"></a><span class="yinwen">16</span>淮南兵與鎭海兵戰于皇天蕩，<span class="jiazhu">大江過昇州界，浸以深廣，自老鸛觜渡白沙，橫闊三十餘里，俗呼爲皇天蕩。是時淮南兵旣敗浙兵於皇天蕩，遂圍蘇州，則非前所言皇天蕩矣。宋熙寧三年，崑山人郟亶上疏言水利，謂長洲縣界有長蕩、黃天蕩，其水上承湖，下通海，正淮、浙兵戰處也。</span>鎭海兵不利，楊行密遂圍蘇州。</p>
<p class="em2 strong" id="p105"><a class="gg-link" href="#p105" onclick="return changeColor(this);"></a><span class="yinwen">17</span>錢鏐、鍾傳、杜洪畏楊行密之強，皆求援於朱全忠；<span class="jiazhu">其後鍾、杜皆不能保其土，而錢氏獨傳子及孫，以此知有國有家者，久近存乎其人。</span>全忠遣許州刺史朱友恭將兵萬人渡淮，聽以便宜從事。</p>
<p class="em2 strong" id="p106"><a class="gg-link" href="#p106" onclick="return changeColor(this);"></a><span class="yinwen">18</span>董昌使人覘錢鏐兵，<span class="jiazhu">覘，丑廉翻。</span>有言其強盛者輒怒，斬之；言兵疲食盡，則賞之。戊寅，袁邠以餘姚降於鏐；顧全武、許再思進兵至越州城下。五月，昌出戰而敗，嬰城自守，全武等圍之。昌始懼，去帝號，<span class="jiazhu">去，羌呂翻。</span>復稱節度使。</p>
<p class="em2 strong" id="p107"><a class="gg-link" href="#p107" onclick="return changeColor(this);"></a><span class="yinwen">19</span>馬殷至長沙，張佶肩輿入府，坐受殷拜謁，已，乃命殷升聽事，以留後讓之，卽趨下，帥將吏拜賀，<span class="jiazhu">坐受拜謁，留後受將校牙參之禮；帥將吏拜賀，行軍司馬賀新留後之禮。帥，讀曰率。</span>復爲行軍司馬代殷將兵攻邵州。</p>
<p class="em2 strong" id="p108"><a class="gg-link" href="#p108" onclick="return changeColor(this);"></a><span class="yinwen">20</span>癸未，蘇州常熟鎭使陸郢以州城應楊行密，虜刺史成及。行密閱及家所蓄，惟圖書、藥物，賢之，歸，署行軍司馬。及拜且泣曰：<span class="yinhao">「及百口在錢公所，失蘇州不能死，敢求富貴！願一身易百口之死！」</span>引佩刀欲自刺。<span class="jiazhu">刺，七亦翻。</span>行密遽執其手，止之，館於府舍。<span class="jiazhu">館，古玩翻。</span>其室中亦有兵仗，行密每單衣詣之，與之共飲膳，無所疑。<span class="jiazhu">使楊行密待俘虜皆如成及，不亦汎乎？是必有所見也。</span></p>
<p class="em2 strong" id="p109"><a class="gg-link" href="#p109" onclick="return changeColor(this);"></a>錢鏐聞蘇州陷，急召顧全武，使趨西陵備行密，<span class="jiazhu">趨，七喻翻。旣恐其得蘇而乘勝攻杭，又恐其自海道趨西陵也。</span>全武曰：<span class="yinhao">「越州賊之根本，柰何垂克棄<span class="jiaozhusup">〔章：十二行本「棄」上有「而」字；乙十一行本同；孔本同。〕</span>之！請先取越州，後復蘇州。」</span>鏐從之。<span class="jiazhu">史言顧全武頗識用兵先後。</span></p>
<p class="em2 strong" id="p110"><a class="gg-link" href="#p110" onclick="return changeColor(this);"></a><span class="yinwen">21</span>淮南將朱延壽奄至蘄州，圍其城。大將賈公鐸方獵，不得還，伏兵林中，命勇士二人衣羊皮夜入延壽所掠羊羣，潛入城，約夜半開門舉火爲應，復衣皮反命。<span class="jiazhu">衣，於旣翻。</span>公鐸如期引兵至城南，門中火舉，力戰，突圍而入。延壽驚曰：<span class="yinhao">「吾常恐其潰圍而出，反潰圍而入，如此，城安可猝拔！」</span>乃白行密，求軍中與公鐸有舊者持誓書金帛往說之，許以婚。<span class="jiazhu">說，式芮翻。</span>壽州團練副使柴再用請行，臨城與語，爲陳利害。<span class="jiazhu">爲，于僞翻。</span>數日，公鐸及刺史馮敬章請降。以敬章爲左都押牙，<span class="jiazhu">淮南左都押牙也。</span>公鐸爲右監門衞將軍。<span class="jiazhu">此是領環衞官。僖宗光啓三年，馮敬章陷蘄州，至是降。路振<span class="shu-ming">九國志</span>曰：賈鐸生於上蔡，叛秦宗權，渡淮，遇故人馮敬章，導之襲破蘄春，推敬章爲帥，鐸爲牙將，塹城礪兵以自固。</span>延壽進拔光州，殺刺史劉存。<span class="jiazhu">楊行密自此全有淮南之地。</span></p>
<p class="em2 strong" id="p111"><a class="gg-link" href="#p111" onclick="return changeColor(this);"></a><span class="yinwen">22</span>丙戌，上遣中使詣梓州和解兩川，王建雖奉詔還成都，然猶連兵未解。</p>
<p class="em2 strong" id="p112"><a class="gg-link" href="#p112" onclick="return changeColor(this);"></a><span class="yinwen">23</span>崔昭緯復求救於朱全忠。戊子，遣中使賜昭緯死，行至荊南，追及，斬之，中外咸以爲快。<span class="jiazhu">崔昭緯結邠、岐以殺杜讓能、韋昭度、李谿，卒亦以殺其身；朋比爲姦，果何益哉！</span></p>
<p class="em2 strong" id="p113"><a class="gg-link" href="#p113" onclick="return changeColor(this);"></a><span class="yinwen">24</span>荊南節度使成汭與其將許存泝江略地，盡取濱江州縣；武泰節度使王建肇棄黔州，收餘衆保豐都。<span class="jiazhu">豐都，漢巴郡枳縣地，後漢置平都縣，因山以名縣也。梁置臨江郡，隋廢郡爲縣。義寧二年，分臨江置豐都縣。唐屬忠州。<span class="shu-ming">九域志</span>：在州西九十里。</span>存又引兵西取渝、涪二州，汭以其將趙武爲黔中留後，存爲萬州刺史。</p>
<p class="em2 strong" id="p114"><a class="gg-link" href="#p114" onclick="return changeColor(this);"></a>汭知存不得志，使人詗之，曰：<span class="yinhao">「存不治州事，日出蹴鞠。」</span>汭曰：<span class="yinhao">「存將逃走，先勻足力也。」</span><span class="jiazhu">詗，古迥翻，又翾正翻。治，直之翻。蹴，子六翻。鞠，居六翻。蹴，蹋也；鞠，毬也。顏師古曰：鞠以皮爲之，實以毛。崔豹曰：蹴鞠起黃帝，習用兵之勢。勻，于倫翻。</span>遣兵襲之，存棄城走；<span class="jiazhu">成汭不見容於張瓌，而己又不能容許存；忌賢疾能，常人之情也。</span>其衆稍稍歸之，屯于茅垻。<span class="jiazhu">垻，必駕翻。蜀人謂平川爲垻。宋白曰：渝州江津縣有茅垻驛。</span>趙武數攻豐都，王建肇不能守，<span class="jiazhu">文德元年，王建肇得黔中節，今敗走。數，所角翻。</span>與存皆降于王建。建忌存勇略，欲殺之，掌書記高燭曰：<span class="yinhao">「公方總攬英雄以圖霸業，彼窮來歸我，柰何殺之！」</span>建使戍蜀州，陰使知蜀州王宗綰察之。宗綰密言存忠勇謙謹，有良將才，建乃捨之，更其姓名曰王宗播，<span class="jiazhu">更，工衡翻。</span>而宗綰竟不使宗播知其免己也。宗播元從孔目官柳修業，每勸宗播愼靜以免禍。<span class="jiazhu">從，才用翻。</span>其後宗播爲建將，遇強敵，諸將所憚者以身先之，<span class="jiazhu">先，悉薦翻。</span>及有功，輒稱病，不自伐，由是得以功名終。</p>
<p class="em2 strong" id="p115"><a class="gg-link" href="#p115" onclick="return changeColor(this);"></a><span class="yinwen">25</span>甲午，夜，顧全武急攻越州，乙未旦，克其外郭，董昌猶據牙城拒之。戊戌，鏐遣昌故將駱團紿昌云：<span class="yinhao">「奉詔，令大王致仕歸臨安。」</span>昌乃送牌印，出居清道坊。<span class="jiazhu">今越州牙城外東街猶有橋曰清道橋。</span>己亥，全武遣武勇都監使吳璋以舟載昌如杭州，至小江南，斬之，<span class="jiazhu">據<span class="shu-ming">新書·董昌傳</span>，小江，西江也，蓋錢清江也，源出諸曁縣界，東流過錢清鎭，又東入于海，去越州四十五里，又西至杭州八十里。光啓二年，董昌得越州，至是而亡。監，古銜翻。</span>幷其家三百餘人，宰相李邈、蔣瓌以下百餘人。昌在圍城中，貪吝日甚，口率民間錢帛，<span class="jiazhu">計口而率之。</span>減戰士糧。及城破，庫有<span class="jiaozhusup">〔章：十二行本「有」下有「金帛」二字；乙十一行本同；孔本同；退齋校同。〕</span>雜貨五百間，倉有糧三百萬斛。錢鏐傳昌首於京師，散金帛以賞將士，開倉以振貧乏。</p>
<p class="em2 strong" id="p116"><a class="gg-link" href="#p116" onclick="return changeColor(this);"></a><span class="yinwen">26</span>李克用攻魏博，侵掠徧六州。<span class="jiazhu">魏、博、貝、衞、澶、相六州。</span>朱全忠召葛從周於鄆州，使將兵營洹水以救魏博，<span class="jiazhu">葛從周，汴之騎將也。沙陀便於鞍馬，故召使敵之。</span>留龐師古攻鄆州。六月，克用引兵擊從周，汴人多鑿坎於陳前，<span class="jiazhu">陳，讀曰陣。</span>戰方酣，克用之子鐵林指揮使落落馬遇坎而躓，<span class="jiazhu">躓，陟利翻。</span>汴人生擒之；<span class="jiazhu"><span class="shu-ming">考異</span>曰：<span class="shu-ming">唐太祖紀年錄</span>、薛居正<span class="shu-ming">五代史·武皇紀</span>、<span class="shu-ming">實錄</span>，禽落落皆在七月。<span class="shu-ming">葛從周</span>、<span class="shu-ming">李存信傳</span>在五月。今從<span class="shu-ming">梁太祖紀</span>。</span>克用自往救之，馬亦躓，幾爲汴人所獲；克用顧射汴將一人，斃之，<span class="jiazhu">幾，居依翻。射，而亦翻。</span>乃得免。克用請脩好以贖落落，全忠不許，以與羅弘信，使殺之。<span class="jiazhu">羅弘信旣殺李克用之子，則與克用爲深仇，而汴、魏之交益固矣；此全忠之術也。好，呼到翻。</span>克用引軍還。</p>
<p class="em2 strong" id="p117"><a class="gg-link" href="#p117" onclick="return changeColor(this);"></a>葛從周自洹水引兵濟河，屯于楊劉，復擊鄆，<span class="jiazhu">復，扶又翻。</span>及兗、鄆、河東之兵戰于故樂亭，破之。兗、鄆屬城皆爲汴人所據，屢求救於李克用，克用發兵赴之，爲羅弘信所拒，不得前，兗、鄆由是不振。</p>
<p class="em2 strong" id="p118"><a class="gg-link" href="#p118" onclick="return changeColor(this);"></a><span class="yinwen">27</span>初，李克用屯渭北，<span class="jiazhu">謂自邠寧還屯渭北時也。</span>李茂貞、韓建憚之，事朝廷禮甚恭。克用去，<span class="jiazhu">謂歸河東也。</span>二鎭貢獻漸疏，表章驕慢。上自石門還，於神策兩軍之外，更置安聖、捧宸、保寧、宣化等軍，選補數萬人，使諸王將之；嗣延王戒丕、嗣覃王嗣周又自募麾下數千人。茂貞以爲欲討己，語多怨望，嫌隙日構。茂貞亦勒兵揚言欲詣闕訟冤；京師士民爭亡匿山谷。上命通王滋及嗣周、戒丕分將諸軍以衞近畿，戒丕屯三橋。茂貞遂表言<span class="yinhao">「延王無故稱兵討臣，臣今勒兵入朝請罪。」</span><span class="jiazhu"><span class="shu-ming">考異</span>曰：薛居正<span class="shu-ming">五代史</span>：<span class="yinhao">「五月，制授茂貞東川節度使，仍命通王、覃王治禁軍於闕下，如茂貞違詔，卽討之。茂貞懼，將赴鎭。王師至興平，夜，自驚潰，茂貞因出乘之，官軍大敗。」</span><span class="shu-ming">唐補紀</span>曰：<span class="yinhao">「五月，朝廷除覃王爲鳳翔節度使，除茂貞爲興元節度使。茂貞拒命不發，亦無向闕之心，自是京國人心驚憂，出投郊坰，京城爲之一空，上潛謀行幸。」</span>按<span class="shu-ming">實錄</span>、<span class="shu-ming">新</span>、<span class="shu-ming">舊紀</span>諸書，茂貞未嘗除東川，薛<span class="shu-ming">史</span>誤。移鎭興元，乃景福二年事，<span class="shu-ming">唐補紀</span>誤。今從<span class="shu-ming">實錄</span>。</span>上遽遣使告急於河東。丙寅，茂貞引兵逼京畿，覃王與戰於婁館，官軍敗績。<span class="jiazhu">婁館，蓋在京兆興平縣西。<span class="shu-ming">考異</span>曰：<span class="shu-ming">舊紀</span>：<span class="yinhao">「是月，茂貞請入覲，上令通王、覃王、延王分統四軍以衞近畿。丙寅，鳳翔軍犯京畿，覃王拒之於婁館，接戰不利。」</span><span class="shu-ming">實錄</span>：<span class="yinhao">「命延王部神策諸軍於三橋防遏。茂貞上言：『延王稱兵討臣，臣有何罪！』言將朝覲。丙寅，李茂貞大軍犯京師，覃王拒之於婁館，王師戰不利。」</span><span class="shu-ming">新紀</span>：<span class="yinhao">「六月，庚戌，李茂貞犯京師，嗣延王戒丕禦之，丙寅，及茂貞戰于婁館，敗績。」</span>今從<span class="shu-ming">舊紀</span>。</span></p>
<p class="em2 strong" id="p119"><a class="gg-link" href="#p119" onclick="return changeColor(this);"></a>秋，七月，茂貞進逼京師。<span class="jiazhu">果如李克用之言。</span>延王戒丕曰：<span class="yinhao">「今關中藩鎭無可依者，不若自鄜州濟河，幸太原，<span class="jiazhu">自鄜州濟河，道汾、隰至太原，路甚回遠，以韓建在華州，李茂貞養子繼瑭在同州，不敢由同州出河中也。鄜，音夫。</span>臣請先往告之。」</span>辛卯，詔幸鄜州；壬辰，上出至渭北；韓建遣其子從允奉表請幸華州，上不許。<span class="jiazhu">華，戶化翻。</span>以建爲京畿都指揮、安撫制置及開通四面道路、催促諸道綱運等使。而建奉表相繼，上及從官亦憚遠去，<span class="jiazhu">從，才用翻。</span>癸巳，至富平，遣宣徽使元公訊召建，面議去留。甲午，建詣富平見上，頓首涕泣言：<span class="yinhao">「方今藩臣跋扈者，非止茂貞。陛下若去宗廟園陵，遠巡邊鄙，臣恐車駕濟河，無復還期。今華州兵力雖微，控帶關輔，亦足自固。臣積聚訓厲，十五年矣，<span class="jiazhu">按韓建從鹿晏弘至興元之時，僖宗在蜀，遂奔行在，中和四年也。僖宗還長安，光啓元年也。建刺華州，當在此時，至是纔十二年耳。</span>西距長安不遠，<span class="jiazhu"><span class="shu-ming">九域志</span>：華州西至長安一百五十里。</span>願陛下臨之，以圖興復。」</span>上乃從之。乙未，宿下邽；丙申，至華州，<span class="jiazhu"><span class="shu-ming">九域志</span>：自富平至下邽三十五里。自下邽至華州六十五里。</span>以府署爲行宮；建視事於龍興寺。茂貞遂入長安，自中和以來所葺宮室、市肆，燔燒俱盡。<span class="jiazhu">黃巢之亂，宮室燔毀，中和以來，留守王徽補葺粗完。襄王之亂，又爲亂兵所焚，及僖宗還京，復加完葺。上出石門，重罹燒爇，還又葺之，至是爲茂貞所燔。</span></p>
<p class="em2 strong" id="p120"><a class="gg-link" href="#p120" onclick="return changeColor(this);"></a>乙巳，以中書侍郎、同平章事崔胤同平章事，充武安節度使。上以胤，崔昭緯之黨也，故出之。</p>
<p class="em2 strong" id="p121"><a class="gg-link" href="#p121" onclick="return changeColor(this);"></a><span class="yinwen">28</span>丙午，以翰林學士承旨、尙書左丞陸扆爲戶部侍郎、同平章事。扆，陝人也。<span class="jiazhu">扆，隱豈翻。陝，失冉翻。</span></p>
<p class="em2 strong" id="p122"><a class="gg-link" href="#p122" onclick="return changeColor(this);"></a><span class="yinwen">29</span>水部郎中何迎<span class="jiazhu"><span class="shu-ming">新書·百官志</span>：水部郎中，屬工部尙書，掌津濟、船艫、渠梁、堤堰、溝洫、漁捕、運漕、碾磑之事。此時惟具官，不復能舉其職矣。</span>表薦國子<span class="shu-ming">毛詩</span>博士襄陽朱朴，才如謝安，<span class="jiazhu">唐制，國子監置<span class="shu-ming">五經</span>博士各二人，掌以其經之學敎國子。<span class="shu-ming">周易</span>、<span class="shu-ming">尙書</span>、<span class="shu-ming">毛詩</span>、<span class="shu-ming">左氏春秋</span>、<span class="shu-ming">禮記</span>爲<span class="shu-ming">五經</span>。</span>道士許巖士亦薦朴有經濟才。上連日召對，朴有口辯，上悅之，曰：<span class="yinhao">「朕雖非太宗，得卿如魏徵矣！」</span>賜以金帛，幷賜何迎。</p>
<p class="em2 strong" id="p123"><a class="gg-link" href="#p123" onclick="return changeColor(this);"></a><span class="yinwen">30</span>以徐彥若爲大明宮留守，兼京畿安撫制置等使。</p>
<p class="em2 strong" id="p124"><a class="gg-link" href="#p124" onclick="return changeColor(this);"></a><span class="yinwen">31</span>楊行密表請上遷都江淮，王建請上幸成都。<span class="jiazhu">皆欲迎天子，挾之以令諸侯。</span></p>
<p class="em2 strong" id="p125"><a class="gg-link" href="#p125" onclick="return changeColor(this);"></a><span class="yinwen">32</span>宰相畏韓建，不敢專決政事。八月，丙辰，詔建關議朝政；建上表固辭，乃止。<span class="jiazhu">韓建非避權勢者，目不知書，故辭耳。朝，直遙翻。上，時掌翻。</span></p>
<p class="em2 strong" id="p126"><a class="gg-link" href="#p126" onclick="return changeColor(this);"></a>韓建移檄諸道，令共輸資糧詣行在。李克用聞之，歎曰：<span class="yinhao">「去歲從余言，豈有今日之患！」</span><span class="jiazhu">謂欲討李茂貞，上不許也。</span>又曰：<span class="yinhao">「韓建天下癡物，爲賊臣，弱帝室，<span class="jiazhu">爲，于僞翻。</span>是不爲李茂貞所擒，則爲朱全忠所虜耳！」</span>因奏將與鄰道發兵入援。<span class="jiazhu">曰將入援，亦虛言耳。</span></p>
<p class="em2 strong" id="p127"><a class="gg-link" href="#p127" onclick="return changeColor(this);"></a><span class="yinwen">33</span>加錢鏐兼中書令。</p>
<p class="em2 strong" id="p128"><a class="gg-link" href="#p128" onclick="return changeColor(this);"></a><span class="yinwen">34</span>癸丑，以王建爲鳳翔西面行營招討使。<span class="jiazhu">欲使王建討李茂貞也。</span></p>
<p class="em2 strong" id="p129"><a class="gg-link" href="#p129" onclick="return changeColor(this);"></a><span class="yinwen">35</span>甲寅，以門下侍郎、同平章事王摶同平章事，充威勝節度使。<span class="jiazhu">先是已升浙東觀察使爲威勝節度使。<span class="shu-ming">方鎭表</span>：乾寧元年，以乾州置威勝軍節度。參考下文，則朝議以董昌已誅，欲以王摶代鎭浙東。然則此時藩鎭有兩威勝軍邪？</span></p>
<p class="em2 strong" id="p130"><a class="gg-link" href="#p130" onclick="return changeColor(this);"></a><span class="yinwen">36</span>上憤天之亂，思得奇傑之士不次用之。國子博士朱朴自言：<span class="yinhao">「得爲宰相，月餘可致太平。」</span>上以爲然。乙丑，以朴爲左諫議大夫、同平章事。<span class="jiazhu"><span class="shu-ming">考異</span>曰：<span class="shu-ming">舊傳</span>曰：<span class="yinhao">「朴腐儒，木強無他才伎。道士許巖士出入禁中，常依朴爲姦利，從容上前，薦朴有經濟才。昭宗召見，對以經義，甚悅，卽日拜平章事。在中書，與名公齒，筆札議論，動爲笑端。」</span><span class="shu-ming">唐補紀</span>曰：<span class="yinhao">「朴亦有文詞，託識諸王下吏人以通意旨，言：『方今宰相皆非時才，致令宗社不安，頻有順<span class="jiaozhusup">〔順　胡刻本作「傾」。熊校云：『按「順動」猶云「逆動」，文家惡斥言，往往以「順」字代之，非譌文也。「傾」字淺人所改，於義未協。』（熊羅宿<span class="shu-ming">胡刻資治通鑑校字記</span>卷三）〕</span>動；若使朴在相位，月餘能致太平。』諸王以爲然，乃奏天聽。翌日，宣喚，顧問機宜，便入中書，令參知政事。諸相座愕然莫測，聽其籌謨；經四五月，並無所聞，遂貶出嶺外。」</span>按朴雖庸鄙，恐不如<span class="shu-ming">舊傳</span>所云。<span class="shu-ming">唐補史</span>亦恐得之傳聞，非詳實。今從<span class="shu-ming">新傳</span>。</span>朴爲人庸鄙迂僻，無他長。制出，中外大驚。</p>
<p class="em2 strong" id="p131"><a class="gg-link" href="#p131" onclick="return changeColor(this);"></a><span class="yinwen">37</span>丙寅，加韓建兼中書令。</p>
<p class="em2 strong" id="p132"><a class="gg-link" href="#p132" onclick="return changeColor(this);"></a><span class="yinwen">38</span>九月，庚辰，升福建爲威武軍，以觀察使王潮爲節度使。</p>
<p class="em2 strong" id="p133"><a class="gg-link" href="#p133" onclick="return changeColor(this);"></a><span class="yinwen">39</span>以湖南留後馬殷判湖南軍府事。殷以高郁爲謀主，郁，揚州人也。殷畏楊行密、成汭之強，議以金帛結之，高郁曰：<span class="yinhao">「成汭不足畏也。行密公之讎，<span class="jiazhu">言馬殷從孫儒攻楊行密，積年交戰，已爲仇讎。</span>雖以萬金賂之，安肯爲吾援乎！不若上奉天子，下奉<span class="jiaozhusup">〔章：乙十一行本「奉」作「撫」；孔本同；張校同。〕</span>士民，訓卒厲兵，以脩霸業，則誰與爲敵矣。」</span>殷從之。<span class="jiazhu">史言馬殷能用高郁以保據湖南。</span></p>
<p class="em2 strong" id="p134"><a class="gg-link" href="#p134" onclick="return changeColor(this);"></a><span class="yinwen">40</span>崔胤出鎭湖南，<span class="jiazhu">出崔胤爲武安節度，見上。</span>韓建之志也。胤密求援於朱全忠，且敎之營東都宮闕，表迎車駕。全忠與河南尹張全義表請上遷都洛陽，全忠仍請以兵二萬迎車駕，且言崔胤忠臣，不宜出外。韓建懼，復奏召胤爲相，遣使諭全忠以且宜安靜，全忠乃止。乙未，復以胤爲中書侍郎、同平章事。<span class="jiazhu">崔胤自此與朱全忠相爲表裏。<span class="shu-ming">考異</span>曰：<span class="shu-ming">舊傳</span>：<span class="yinhao">「胤檢校兵部尙書、嶺南東道節度使。胤密致書全忠求援，全忠上疏理之。胤已至湖南，復召拜平章事。」</span><span class="shu-ming">新傳</span>，<span class="yinhao">「昭緯以罪誅，罷爲武安節度使，陸扆當國。時南、北司各樹黨結藩鎭，胤素厚朱全忠，委心結之。全忠爲言胤有功，不宜處外，故還相而逐扆。」</span>按胤出爲清海節度使在後，非此年，<span class="shu-ming">舊傳</span>誤。今從<span class="shu-ming">實錄</span>。</span>以翰林學士承旨、兵部侍郎崔遠同平章事。遠，珙弟璵之孫也。<span class="jiazhu">崔珙見二百四十六卷開成五年。珙，居勇翻。璵，音余。</span></p>
<p class="em2 strong" id="p135"><a class="gg-link" href="#p135" onclick="return changeColor(this);"></a>丁酉，貶中書侍郎、同平章事陸扆爲硤州刺史。<span class="jiazhu"><span class="shu-ming">考異</span>曰：<span class="shu-ming">舊傳</span>曰：<span class="yinhao">「九月，覃王率師送徐彥若赴鳳翔。師之起也，扆堅請曰：『播越之後，國步初集，不宜與近輔交惡，必爲他盜所窺。加以親王統兵，物議騰口，無益於事，祗貽後患。』昭宗已發兵，怒扆沮議，是月十九日，責授硤州刺史。師出，果敗，車駕出幸。」</span>按此乃景福二年杜讓能討鳳翔事，時扆未爲相。<span class="shu-ming">舊傳</span>誤，<span class="shu-ming">新傳</span>亦同。今從<span class="shu-ming">實錄</span>。</span>崔胤恨扆代己，<span class="jiazhu">事見上。</span>誣扆，云黨於李茂貞而貶之。</p>
<p class="em2 strong" id="p136"><a class="gg-link" href="#p136" onclick="return changeColor(this);"></a>己亥，以朱朴兼判戶部，凡軍旅財賦之事，上一以委之。以孫偓爲鳳翔四面行營都統，又以前定難節度使李思諫爲靜難節度使，兼副都統。<span class="jiazhu">皆欲使之討李茂貞。難，乃旦翻。</span></p>
<p class="em2 strong" id="p137"><a class="gg-link" href="#p137" onclick="return changeColor(this);"></a><span class="yinwen">41</span>以保大留後李思敬爲節度使。</p>
<p class="em2 strong" id="p138"><a class="gg-link" href="#p138" onclick="return changeColor(this);"></a><span class="yinwen">42</span>河東將李存信攻臨清，敗汴將葛從周於宗城北，<span class="jiazhu">敗，補邁翻；下同。</span>乘勝至魏州北門。<span class="jiazhu"><span class="shu-ming">九域志</span>：臨清縣在魏州北一百五十里。宗城縣在魏州西北一百七十里。</span></p>
<p class="em2 strong" id="p139"><a class="gg-link" href="#p139" onclick="return changeColor(this);"></a><span class="yinwen">43</span>冬，十月，壬子，加孫偓行營節度、招討、處置等使。<span class="jiazhu">處，昌呂翻。</span>丁巳，以韓建權知京兆尹，兼把截使。<span class="jiazhu"><span class="shu-ming">考異</span>曰：李巨川<span class="shu-ming">許國公勤王錄</span>：<span class="yinhao">「十一月十日，敕命公權知京兆尹，幷充把截使。」</span><span class="shu-ming">實錄</span>作癸丑。是月戊申朔。今從<span class="shu-ming">勤王錄</span>。</span>戊午，李茂貞上表請罪，願得自新，仍獻助脩宮室錢；<span class="jiazhu"><span class="shu-ming">考異</span>曰：<span class="shu-ming">舊紀</span>、<span class="shu-ming">實錄</span>皆云茂貞進錢十五萬，助脩京闕。按十五萬乃百五十貫，太少，蓋脫<span class="yinhao">「貫」</span>字耳。</span>韓建復佐佑之，<span class="jiazhu">復，扶又翻；下同。</span>竟不出師。</p>
<p class="em2 strong" id="p140"><a class="gg-link" href="#p140" onclick="return changeColor(this);"></a><span class="yinwen">44</span>錢鏐令兩浙吏民上表，請以鏐兼領浙東；朝廷不得已，復以王摶爲吏部尙書、同平章事，以鏐爲鎭海、威勝兩軍節度使。<span class="jiazhu">錢鏐自此遂跨有浙東、西。</span>丙子，更名威勝曰鎭東軍。<span class="jiazhu">更，工衡翻。</span></p>
<p class="em2 strong" id="p141"><a class="gg-link" href="#p141" onclick="return changeColor(this);"></a><span class="yinwen">45</span>李克用自將攻魏州，敗魏兵於白龍潭，<span class="jiazhu">按薛<span class="shu-ming">史·梁太祖紀</span>：<span class="yinhao">「乾化元年，九月，丙辰，幸魏縣。戊辰，幸邑西白龍潭。」</span>則其地在魏縣西也。</span>追至觀音門。<span class="jiazhu">薛<span class="shu-ming">史</span>，魏州羅城西門曰觀音門，晉天福五年閏三月，改曰金明門。</span>朱全忠復遣葛從周救之，屯于洹水，全忠以大軍繼之，克用乃還。</p>
<p class="em2 strong" id="p142"><a class="gg-link" href="#p142" onclick="return changeColor(this);"></a><span class="yinwen">46</span>加河中節度使王珂同平章事。</p>
<p class="em2 strong" id="p143"><a class="gg-link" href="#p143" onclick="return changeColor(this);"></a><span class="yinwen">48</span>十一月，朱全忠還大梁，復遣葛從周東會龐師古，攻鄆州。</p>
<p class="em2 strong" id="p144"><a class="gg-link" href="#p144" onclick="return changeColor(this);"></a><span class="yinwen">48</span>湖州刺史李師悅求旌節，詔置忠國軍於湖州，以師悅爲節度使。賜告身旌節者未入境，戊子，師悅卒。楊行密表師悅子前綿州刺史彥徽知州事。<span class="jiazhu"><span class="shu-ming">考異</span>曰：<span class="shu-ming">實錄</span>：<span class="yinhao">「乾寧二年，四月，忠國節度使李師悅卒，以其孫彥徽知留後。」</span>今從<span class="shu-ming">新紀</span>、<span class="shu-ming">十國紀年</span>。</span></p>
<p class="em2 strong" id="p145"><a class="gg-link" href="#p145" onclick="return changeColor(this);"></a><span class="yinwen">49</span>淮南將安仁義攻婺州。</p>
<p class="em2 strong" id="p146"><a class="gg-link" href="#p146" onclick="return changeColor(this);"></a><span class="yinwen">50</span>十二月，東川兵焚掠漢、眉、資、簡之境。<span class="jiazhu">漢、眉、資、簡四州，皆西川巡屬。</span></p>
<p class="em2 strong" id="p147"><a class="gg-link" href="#p147" onclick="return changeColor(this);"></a><span class="yinwen">51</span>清海節度使薛王知柔行至湖南，廣州牙將盧琚、譚弘𤣱據境拒之，使弘圮守端州。弘𤣱結封州刺史劉隱，許妻以女。隱僞許之，託言親迎，<span class="jiazhu">𤣱，起里翻。妻，七細翻。迎，魚敬翻。</span>伏甲舟中，夜入端州，斬弘𤣱；遂襲廣州，斬琚；<span class="jiazhu">按<span class="shu-ming">九域志</span>，自封州東南歷康州界而後至端州，自端州東至廣州二百四十里。</span>具軍容迎知柔入視事。<span class="jiazhu">具軍容以迎新帥，如承平儀注。</span>知柔表隱爲行軍司馬。</p>
</div></body></html>